title: Matrona Moskovalainen

text:
Matrona Moskovalainen on Venäjän ortodoksisen kirkon pyhä. Pyhän Matrona Moskovalaisen muistopäivä on 19. huhtikuuta.
Matrona syntyi vuonna 1885 Sebinossa Venäjällä. Hän syntyi sokeana, ilman silmiä. Tarinan mukaan Matronan vanhemmat Natalja Nikonova ja Dmitrij Nikonov halusivat antaa sokean lapsensa pois lastenkotiin. Natalja näki kuitenkin unessaan kauniin valkoisen mutta sokean linnun, joka istuutui hänen rinnalleen, ja siksi muutti päätöksensä.
Kun Matrona kastettiin, pappi havaitsi vaalean hyväntuoksuisen pilven nousevan lapsen ylle ja sanoi "Olen kastanut monta lasta, mutta mitään sellaista en ole koskaan nähnyt. Tästä lapsesta tulee pyhä".
Noin 7-vuotiaana Matrona sai näkemisen ja parantamisen lahjan ja hänen luokseen tuli lukuisia ihmisiä, joiden sairauksia hän paransi rukouksien ja viisaiden neuvojen avulla. Kun hänen luoksensa tuli pahoja ihmisia, hän sairasti. Kun eräs nainen kävi 17-vuotiaan Matronan luona, pyhä sai halvauksen eikä voinut enää kävellä.


title: Matrona Moskovalainen

text:
Matrona muutti Sebinosta Moskovaan noin vuonna 1925. Hän asui useimmin ystäviensä luona. Neuvostoliiton aikoina hän joutui muuttamaan asunnosta toiseen, eivätkä miliisit kuitenkaan kyenneet pidättämään häntä.
Matronan maine kasvoi ja hänen luokseen tuli yhä enemmän ihmisiä kysymään neuvoja ja saamaan tauteihinsa parannusta. Matrona vietti askeettista elämää, rukoili kaikkien vierailijoiden puolesta ja paastosi säännöllisesti.
Matrona ennusti oman kuolemansa ja otti elämänsä viimeisinä päivinä ihmisiä vastaan ilman rajoituksia. Hän kehotti ystäviään kääntymään hänen puoleensa aivan tavalliseen tapaan sitten, kun hän olisi jo kuollut.
Matrona kuoli vuonna 1952 Moskovassa. Hänet kanonisoitiin Moskovassa vuonna 1998. Nykyään hänen haudalleen tulee niinkin paljon ihmisiä kuin hän olisi elävä ja niille, jotka kääntyvät puoleensa, tapahtuu lukuisia ihmeitä.


title: Platonisia kysymyksiä

text: Platonisia kysymyksiä (; ) on Plutarkhoksen "Moralia"-kokoelmaan (kirja XIII, 69) kuuluva tutkielma, joka käsittelee nimensä mukaisesti erilaisia platonistisen filosofian ongelmia.


title: Platonisia kysymyksiä

text: Plutarkhoksen teos käsittää kymmenen erillistä kysymystä (, "zētēmata"). Ne kaikki liittyvät jonkun Platonin teoksen johonkin tekstikohtaan. Kysymykset eivät kuitenkaan liity toisiinsa; ne eivät muodosta mitään yhtenäistä kokonaisuutta, niitä ei edellä yhdistävä johdanto, eikä niiden jälkeen esitetä mitään kokoavaa johtopäätöstä. Plutarkhos ei ole ensimmäinen teoksessa käsiteltyjä aiheita käsitellyt; hän viittaa tutkielmassaan usein aiemmin esitettyihin vastauksiin.


title: Platonisia kysymyksiä

text: Plutarkhoksen esittämät kysymykset ovat:


title: Kujavia-Pommerin voivodikunta

text: Kujavia-Pommerin voivodikunta () on yksi Puolan 16 voivodikunnasta eli läänistä. Se sijaitsee sisämaassa Puolan keskiosassa. Voivodikunnassa on arviolta 2 086 210 asukasta (vuonna 2015) ja sen pinta-ala on 17 971,34 neliökilometriä.


title: Kujavia-Pommerin voivodikunta

text: Kujavia-Pommerin voivodikunta syntyi Puolan hallintouudistuksen yhteydessä 1. tammikuuta 1999. Se rajoittuu pohjoisessa Pommerin voivodikuntaan, koillisessa Warmia-Masurian voivodikuntaan, idässä Masovian voivodikuntaan, etelässä Łódźin voivodikuntaan ja lounaassa ja lännessä Ison-Puolan voivodikuntaan.


title: Kujavia-Pommerin voivodikunta

text: Voivodikunnan kunnat ja kaupungit listattuna asukasluvun mukaan (2006)


title: Pikku lordi (vuoden 1936 elokuva)

text: Pikku lordi ("Little Lord Fauntleroy") on John Cromwellin ohjaama yhdysvaltalainen elokuva vuodelta 1936. Elokuvakäsikirjoituksen teki Hugh Walpole Frances Hodgson Burnettin vuonna 1886 julkaistun samannimisen romaanin pohjalta. Elokuva oli aikaisemmin Paramountilla, RKO:lla ja Metro-Goldwyn-Mayerilla toimineen David O. Selznickin ensimmäinen itsenäisenä tuottaja tekemä. "Pikku lordi" on nykyään public domainia.


title: Pikku lordi (vuoden 1936 elokuva)

text: Elokuvassa 1930-luvun lapsitähti Freddie Bartholomew näyttelee newyorkilaista poikaa, joka osoittautuu brittiläiseksi lordiksi. Hänen äitiään näyttelee Dolores Costello ja brittiläistä isoisää C. Aubrey Smith.


title: Pikku lordi (vuoden 1936 elokuva)

text: "Video-oppaassa" vuodelta 1994 Bello Romano pitää elokuvaa pätevänä filmatisointina, joka ei sorru söpöilyyn. Hän antaa "Pikku lordille" kolme tähteä viidestä, mikä vastaa sanallista arviota ”hyvä”.


title: Seitsemän viisaan pidot

text: Seitsemän viisaan pidot (; ) on Plutarkhoksen "Moralia"-kokoelmaan (kirja II, 13) kuuluva pidot-lajityyppiin lukeutuva teos.


title: Seitsemän viisaan pidot

text: Plutarkhoksen teos kertoo nimensä mukaisesti Kreikan seitsemän viisaan kuvitteellisista pidoista. Platoninkin mainitseman perinteen mukaan seitsemän viisasta olisivat tavanneet Delfoissa, ja myöhemmän perinteen mukaan Periandros olisi viihdyttänyt heitä tämän jälkeen. Näihin perinteisiin pohjautuen Plutarkhos sepitti teoksen pitojen tapahtumista. Koska Plutarkhos oli hyvin kiinnostunut esisokraatikoista, on todennäköistä, että teos on aito.


title: Seitsemän viisaan pidot

text: Näin teos kertoo kauan ennen kirjoittajan omaa aikaa eläneiden viisaiden pidoista, päin vastoin kuin toinen "Moralia"-kokoelmaan lukeutuva saman lajityypin teos "Pitopuheita", ja päin vastoin kuin esimerkiksi Platonin "Pidot" ja Ksenofonin "Pidot", jotka kaikki kertoivat kirjailijan omaan aikaan sijoittuneista pidoista. Teos käsittää 21 lukua.


title: Seitsemän viisaan pidot

text: "Seitsemän viisaan pidoissa" pitoihin osallistunut Diokles kertoo pitojen tapahtumista ja käydyistä keskusteluista Nikarkhos-nimiselle kuulijalle. Diokles oli Periandroksen ystävä ja ilmeisesti ammatiltaan rituaalipuhdistuksiin perehtynyt näkijä. Periandros järjesti pidot lähellä Korintin satamaa Lekhaionia sijainneessa pitosalissa. Tapahtuma sijoittui Afroditeelle suoritetun uhrin yhteyteen. Läsnäolijoiden lukumääräksi mainitaan enemmän kuin tuplasti seitsemän henkeä. Plutarkhos lukee teoksessaan seitsemän viisaan joukkoon seuraavat henkilöt: Thales, Bias, Pittakos, Solon, Khilon, Kleobulos ja Anakharsis. Lisäksi teoksessa esiintyvät muiden muassa sellaiset henkilöt kuin Aisopos, Neiloksenos Naukratislainen, Periandroksen veli Gorgos, runoilija Khersias, sekä naispuoliset Melissa ja Eumetis.


title: Seitsemän viisaan pidot

text: Tarjottua ateriaa kuvataan yksinkertaisemmaksi kuin tyranneilla yleensä oli tapana tarjota. Pitojen aikana keskustellaan monenlaisista asioista; Solon muun muassa sanoo, että kuningas tai tyranni saa eniten kiitosta, mikäli tekee monarkiasta demokratian; hän myös pitää puheen siitä, kuinka ruoka on enemmän välttämättömyys kuin nautinto. Teoksen lopussa on esitys muistakin lähteistä tunnetusta kertomuksesta siitä, kuinka delfiinit pelastivat Arionin; Gorgos sanoo juuri tavanneensa tämän. Tästä keskustelu etenee delfiinien tapoihin.


title: Horatio Gates

text: Horatio Lloyd Gates (26. heinäkuuta 1727 Maldon, Ison-Britannian kuningaskunta – 10. huhtikuuta 1806 New York City, New York, Yhdysvallat) oli brittiläinen ammattisotilas. Gates palveli Britannian armeijan upseerina Itävallan perimyssodassa ja seitsenvuotisessa sodassa, joiden jälkeen hän erosi Britannian armeijasta ja muutti Yhdysvaltoihin. Yhdysvaltain vapaussodan sytyttyä Gates liittyi siirtokuntien armeijaan, jossa hän toimi kenraalina. Vapaussodan alussa Gates komensi siirtokuntien pohjoista armeijakuntaa, joka saavutti Gatesin johdolla yhden koko sodan suurimmista voitoista Saratogan taisteluissa vuonna 1776. Heinäkuussa 1780 Gatesista tehtiin eteläisen armeijakunnan komentaja, mutta hänen uransa yksikön komentajana loppui lyhyeen, kun armeijakunta kärsi seuraavassa kuussa murskatappion Camdenissa. Camdeninissa kärsittyjen tappioiden takia Gates siirrettiin syrjään kaikista johtotehtävistä, eikä hän osallistunut enää sotatoimiin.


title: Horatio Gates

text: Horatio Gates syntyi 26. heinäkuuta 1727 Maldonissa, Englannin Essexissä. Gatesin isä oli tullivirkailija ja äiti Boltonin herttuattaren taloudenhoitaja. Gates aloitti sotilasuransa vuonna 1745, kun hän sai Boltonin herttuan myötävaikutuksen ansiosta luutnantin viran Britannian armeijasta. Luutnanttina hän taisteli Itävallan perimyssodassa Saksassa ja sai myöhemmin ylennyksen kapteeniksi.


title: Horatio Gates

text: Gates muutti 22-vuotiaana Pohjois-Amerikkaan, jossa hän palveli Britannian armeijassa. Kapteeni Gatesin ensimmäinen sota oli seitsenvuotinen sota (1754-63), jossa Gates taisteli ranskalaisia ja näiden kanssa liitossa olleita intiaaneja vastaan. Gates oli sodassa mukana epäonnistuneella Edward Braddockin tutkimusretkellä, jossa hän haavoittui heinäkuussa 1775 Monongahelan taistelussa. Sodan loppuun mennessä Gates oli edennyt majuriksi, eikä hänellä ollut enää mahdollisuuksia edetä korkeampaan asemaan. Vuonna 1769 Gates päätti erota armeijasta.


title: Horatio Gates

text: Erottuaan armeijasta Gates muutti takaisin Englantiin. Hän palasi Amerikkaan vuonna 1772 ja osti Berkeleyn piirikunnasta nykyisestä Länsi-Virginiasta oman plantaasin. Kun Amerikan vallankumous kolme vuotta myöhemmin alkoi, Gates liittyi itsenäisyyden kannattajien puolelle ja hänestä tehtiin siirtokuntien armeijan prikaatikenraali. Vuonna 1776 Gates ylennettiin kenraalimajuriksi ja pian tämän jälkeen hänet nimitettiin pohjoisen armeijakunnan komentajaksi. Ylennyksen taustalla olivat Gatesin suosio Uuden-Englannin asukkaiden keskuudessa ja se, että edellinen edellinen komentaja Philip Schuyler menetti Ticonderogan linnoituksen englantilaisille.


title: Horatio Gates

text: Lokakuussa 1776 Gatesin armeijakunta torjui kenraalimajuri Guy Carletonin hyökkäyksen New Yorkia vastaan. Seuraavana vuonna Gates torjui kahdessa taistelussa kenraalimajuri John Burgoynen yrityksen valloittaa New York. Gates ja Burgoyne kohtasivat kolmannen kerran 17. lokakuuta Saratogan taistelussa, jossa Gates pakotti Burgoynen 5 700 miehen vahvuisen armeijan antautumaan. Voitto Saratogassa oli siirtokuntien armeijalle hyvin merkittävä, ja sitä pidetäänkin yhtenä vapaussodan käännekohdista.


title: Horatio Gates

text:
Pian Saratogan taistelun jälkeen Gates ja siirtokuntien armeijan ylipäällikkö George Washington riitaantuivat. Washington oli vihainen Gatesille, koska tämä ei ilmoittanut voitostaan heti hänelle eikä suostunut lähettämään Washingtonin hänelle lähettämiään apujoukkoja takaisin. Lisäksi Washington epäili, että Gates oli osallistunut Conway Cabal -nimellä tunnettuun epäonnistuneeseen hankkeeseen, jonka tarkoituksena oli syrjäyttää Washington armeijan ylipäällikkönä ja sijoittaa Horatio Gates hänen tilalleen. Marraskuussa 1777 Gates nimitettiin sotalautakunnan johtajaksi, mikä käytännössä katsoen teki Gatesista Washingtonin esimiehen. Miesten välit kiristyivät entisestään, kun Gates ryhtyi suunnittelemaan Kanadan miehittämistä kysymättä ensin Washingtonin mielipidettä asiasta.
Gates palasi sotatoimiin keväällä 1778, jolloin hän otti komentoonsa New Yorkiin ja Massachusettsiin sijoitettuja joukkoja. Heinäkuussa 1780 Gates nimitettiin Etelä-Carolinassa toimineen eteläisen armeijakunnan komentajaksi ja ryhtyi taistelemaan alueella olleita brittejä vastaan. Gates kohtasi 16. elokuuta 1780 brittijoukot Camdenin taistelussa, josta tuli yksi siirtokuntien armeijan suurimmista tappioista koko sodan aikana. Taistelussa Gates hyökkäsi 3 400 heikosti ruokitun ja punataudin heikentämän miehensä kanssa Camdenin tukikohtaa vastaan. Gatesin armeijaan kuului tuolloin 2 000 heikosti koulutettua miliisiä ja 1 400 sotilasta. Britannian kenraali Charles Cornwallis teki yhdessä 2 200 miehensä kanssa yllätysiskun Gatesin joukkoja vastaan. Tästä seuranneessa taistelussa Cornwallisin joukot murskasivat Gatesin armeijan. Cornwallis menetti taistelussa vain reilut 300 miestä, kun taas Gates menetti yli 2 000 miestä ja ison määrän kalustoa. Taistelun aikana Gates hylkäsi armeijansa, mikä tuhosi hänen maineensa sotilaana. Maineensa menettänyt Gates siirrettiin nopeasti syrjään johtotehtävistä. Gatesin toiminnasta aloitettiin virallinen tutkinta, mutta häntä vastaan ei koskaan nostettu syytteitä.


title: Horatio Gates

text: Gates palveli armeijassa lyhyen aikaa uudelleen vuosina 1782–1783, mutta ei osallistunut enää sotatoimiin. Vuonna 1790 Gates myi plantaasinsa Länsi-Virginiassa, vapautti kaikki orjansa ja muutti uudelle tilalle New Yorkiin. New Yorkissa Gates toimi yhden kauden ajan New Yorkin lainsäädäntöelimessä vuosina 1800–1801.


title: Horatio Gates

text: Horatio Gates kuoli New Yorkissa 10. huhtikuuta 1806.


title: Jason Connery

text: Jason Joseph Connery (s.11. tammikuuta 1963 Lontoo, Englanti) on englantilainen näyttelijä ja ohjaaja, joka on näytellyt useissa b-elokuvissa. Hän on näyttelijä Sean Conneryn ja näyttelijä Diane Cilenton poika. Läpimurtoroolinsa Jason näytteli Robert of Huntingdonin roolissa brittiläisessä televisiosarjassa "Robin of Sherwood" vuonna 1986. Hänet tunnetaan myös elokuvista "Urban Ghost Story" (1998), "Shanghai Noon" (2000), "Night Skies" (2007) ja "Brotherhood of Blood" (2007).


title: Jason Connery

text: Jason Connery oli naimisissa näyttelijä Mia Saran kanssa vuosina 1996–2002. Heillä on vuonna 1997 syntynyt Dashiell poika. Hän asuu Los Angelesissa, Kaliforniassa.


title: Maanmittausinsinööri

text: Maanmittausinsinööri (lyhenne MI) on insinööri joka tekee kaavoitusta, maanmittausta sekä erilaisia kiinteistöön liittyviä paikkatietojärjestelmiä. Maanmittausinsinööriksi voi opiskella ammattikorkeakoulussa tai Aalto-yliopiston teknillisessä korkeakoulussa. Työnantajia ovat yksityiset yritykset, kunnat, kaupungit ja valtio.


title: Lubuszin voivodikunta

text: Lubuszin voivodikunta () on yksi Puolan 16 voivodikunnasta eli läänistä. Se sijaitsee Länsi-Puolassa ja rajoittuu lännessä Saksaan, pohjoisessa Länsi-Pommerin voivodikuntaan, idässä Ison-Puolan voivodikuntaan ja etelässä Ala-Sleesian voivodikuntaan. Lubuszin voivodikunnassa on arviolta 1 018 075 asukasta (vuonna 2015) ja sen pinta-ala on 13 987,89 neliökilometriä.


title: Lubuszin voivodikunta

text: Lubuszin voivodikunta syntyi Puolan hallintouudistuksen yhteydessä 1999. Sen alue siirtyi Puolalle Saksalta toisen maailmansodan jälkeisten rajanmuutosten seurauksena. Vuoteen 1945 alue oli suurimmalta osaltaan Saksan Brandenburgia.


Man on the Moon II: The Legend of Mr. Rager on rap-artisti Kid Cudin toinen studioalbumi. Se julkaistiin 9. marraskuuta 2010. Albumin julkaisivat yhteistyössä Dream On, GOOD ja Universal Motown -levy-yhtiöt.


title: Man on the Moon II: The Legend of Mr. Rager

text: Albumin ensimmäinen ja ainoa single "Erase Me" julkaistiin 17. elokuuta 2010. Sillä vieraili rap-artisti Kanye West ja se sijoittui Billboard Hot 100 -listan 22. sijalle. Itse albumi sijoittui Billboard 200 -listan 3. sijalle 170,000 kappaleen viikkomyynnillään. Albumi kulki aluksi työnimellä "Cudder: The Revolution of Evolution".


title: Józef Gosławski

text: Józef Gosławski (24. huhtikuuta 1908, Polanówka – 23. tammikuuta 1963 Varsova) oli puolalainen kuvanveistäjä ja mitalitaiteilija, kolikkojen (mm. kalastaja -aiheinen viiden zlotyn kolikko), monumenttien ja muistomerkien (mm. Frédéric Chopinin patsas Żelazowa Wolassa) ja mitalien (mm. "Vuosi 1939" -mitali) suunnittelija ja monien palkintojen saaja. Hänelle annettiin mm. Hopeinen ansioristi -kunniamerkki.


title: Khyentse Norbu

text:
Khyentse Norbu eli Dzongsar Jamyang Khyentse Rinpoche (s. 2. tammikuuta 1961) on bhutanilainen buddhalainen lama, sekä elokuvaohjaaja, kirjailija ja käsikirjoittaja.
Hänen elokuviaan "Tiibetin futishullut" ja "Kulkureita ja taikureita" on esitetty myös ulkomailla. Jälkimmäinen oli ensimmäinen kokonaan Bhutanissa bhutanilaisilla näyttelijöillä filmattu elokuva.


title: Arvidsjaur

text: Arvidsjaur on kylä ja taajama Arvidsjaurin kunnassa Norrbottenin läänissä Ruotsissa. Vuonna 2005 taajaman väkiluku oli 4 644, ja pinta-ala 4,57 neliökilometriä.


title: Arvidsjaur

text: Arvidsjaur on suuri keskus Euroopan autoteollisuudelle. Talvikuukausina suurten autojen valmistajat suorittavat arktiset tutkimuksensa Arvidsjaurin kunnan alueella. Kaupunki tukee myös matkailua tarjoamalla moottorikelkka-retkiä, sekä vaellus-, hiihto-, kalastus- ja koiravaljakkoajelua. Arvidsjaur on myös Ruotsin Puolustusvoimien sissipataljoonan (Jägarebataljon) kotipaikka.


title: .38 Special

text: .38 Smith & Wesson Special (tunnetaan myös nimellä .38 Special) on Smith & Wessonin kehittämä keskisytytteinen patruuna. Patruunaa käytetään pääasiassa revolvereissa, mutta myös jotkin itselataavat pistoolit ja karbiinit käyttävät sitä. .38 Special oli palveluskäytössä suurimmassa osassa yhdysvaltalaisista poliisilaitoksista 1920-luvusta aina 1990-luvun alkupuolelle. Se oli myös yleisessä sotilaskäytössä ensimmäisen maailmansodan aikana.


title: .38 Special

text: .38 Special esiteltiin vuonna 1899 korvaamaan .38 Long Colt patruunan jolla oli riittämätön pysäytysvoima Morojen Filippiinien ja Yhdysvaltain sodan aikana käyttämiä puukilpiä vastaan.


title: .38 Special

text: Vaikka patruunaa kehitettäessä oli savuton ruuti jo yleisessä käytössä, niin alun perin patruunat olivat ladattu mustaruudilla. Ruuti kuitenkin vaihdettiin pian savuttomaan. .38 Specialin nimestä huolimatta on sen kaliiperi todellisuudessa 0,357-0,358 tuumaa eli 9.0678 mm.


title: The Hindu

text: The Hindu on englanninkielinen Intiassa päivittäin ilmestyvä sanomalehti. Lehden levikki on noin 1,46 miljoonaa. The Hindu oli vuonna 2012 levikiltään Intian toiseksi suurin The Times of India -sanomalehden jälkeen, ennen The Economic Times -lehteä. Sillä on lukijoita englanninkielisistä julkaisuista kolmanneksi eniten, 2,2 miljoonaa, Times of Indianin ja Hindustan Timesin jälkeen.


title: Kalastajalepakko

text: Kalastajalepakko ("Noctilio leporinus") on toinen kalastajalepakoiden heimon lajeista. Nisäkäsnimistötoimikunnan ehdotus lajin uudeksi suomenkieliseksi nimeksi on "isokalastajalepakko".


title: Kalastajalepakko

text: Kalastajalepakoita esiintyy Amerikan mantereella Meksikosta Pohjois-Argentiinaan ja monilla saarilla. Laji viihtyy luolissa, ontoissa puissa ja kallionkoloissa, asuinympäristö sijaitsee trooppisessa ja subtrooppisessa metsässä lähellä vettä.


title: Kalastajalepakko

text: Kalastajanlepakko on kooltaan suuri, sen massa on 40–79 g, ruumiin pituus 10 cm ja kyynärvarsi 8 cm. Sen korvat ovat teräväkärkiset ja ovat taipuneena eteenpäin. Lajille on tyypillistä myös jäniksen ristihuulta muistuttava ihopoimu kasvoissa.


title: Kalastajalepakko

text: Sen turkki on lyhyt ja karvat ohuet. Jalat kalastajalepakolla ovat suuret ja sen varpaissa on pitkät kynnet.


title: Kalastajalepakko

text: Kalastajalepakot voivat elää usean sadan yksilön ryhmissä, joissa on kumpaakin sukupuolta. Naaraat muodostavat pieniä ryhmiä, joissa on lisäksi yksi uros ja muut urokset muodostavat omat erilliset ryhmänsä.


title: Kalastajalepakko

text: Naaraan raskaus saattaa kestää yhdeksän kuukautta, mihin sisältyy viivästetty hedelmöitys.


title: Kalastajalepakko

text: Laji pystyy pyydystämään kaloja jaloillaan ja saalistus tapahtuu kaikuluotauksen avulla tavallisesti myöhään iltapäivällä. Lisäksi kalastajalepakoille kelpaavaa ravinnoksi myös vesihyönteiset ja äyriäiset.


title: New World Order (Megadethin kappale)

text: New World Order on yhdysvaltalaisen thrash metal -yhtye Megadethin kappale. Se nauhoitettiin albumin Countdown to Extinction studiosessioiden aikana, mutta se annettiin Zoetropen käyttöön yhtyeen kolmannelle albumille Mind Over Splatter vuonna 1993.


title: New World Order (Megadethin kappale)

text: Megadethin versio kappaleesta (joka tuohon aikaan oli vielä demovaiheessa) ei ilmestynyt yhtyeen julkaisuilla ennen Hidden Treasuresin Japanin painosta vuonna 1995. Viimeinen versio kappaleesta ilmestyi Duke Nukem 3D:n soundtrackilla vuonna 1998. Kappale julkaistiin vielä kertaalleen lopullisessa muodossaan albumin "Hidden Treasures" remasteroidulla versiolla vuonna 2007, jonka kappalelista on identtinen yli kymmenen vuoden takaiseen Japanin painokseen. Kappaleen demoversio julkaistiin Youthanasian remasteroidulla painoksella vuonna 2004.


title: New World Order (Megadethin kappale)

text: New World Orderin uudelleenäänitetty versio löytyy Megadethin tulevalta studioalbumilta TH1RT3EN.


title: Jordan Henderson

text: Jordan Henderson (s. 17. kesäkuuta 1990 Sunderland) on englantilainen jalkapalloilija, pelipaikaltaan keskikenttäpelaaja. Hän edustaa Englannin valioliigassa pelaavaa Liverpoolia.


title: Jordan Henderson

text: Henderson on Sunderlandin kasvatti. Hän debytoi seuran edustusjoukkueessa Englannin valioliigassa marraskuussa 2008 tultuaan vaihdosta sisään ottelussa Chelseaa vastaan. Tammikuussa 2009 Henderson siirtyi Mestaruussarjassa pelaavaan Coventry Cityyn kuukauden mittaisella lainasopimuksella. Hän debytoi seurassa samassa kuussa Derby Countya vastaan. Hän laajensi lainasopimustaan Coventryn kanssa kauden loppuun asti. Lainasopimuksen aikana Henderson loukkaantui ja palasi Sunderlandiin huhtikuussa 2009.


title: Jordan Henderson

text: Kaudella 2009–2010 Henderson murtautui Sunderlandin edustusjoukkueeseen ja teki lukuisia esiintymisiä Valioliigassa. Hän teki ensimmäisen maalinsa seuralle Birmingham Cityä vastaan liigacupin kolmannella kierroksella syyskuussa 2009. Ensimmäisen Valioliigamaalinsa hän teki joulukuussa 2009 Manchester Cityä vastaan. Hän pelasi kaudella lähinnä keskikenttäpelaajana oikealla ja syötti kaudella kuusi osumaa ja teki kaksi kaikki kilpailut mukaan lukien. Henderson teki seuran kanssa huhtikuussa 2010 viisivuotisen jatkosopimuksen, joka olisi pitänyt hänet seurassa vuoteen 2015.


title: Jordan Henderson

text: Kauden 2010–2011 Henderson aloitti vakuuttavasti ja pelasi hyviä pelejä, joka herätti useiden suurseurojen, kuten Manchester Cityn, Manchester Unitedn ja Chelsean kiinnostuksen. Sunderlandin manageri Steve Bruce kuvaili Hendersonia parhaaksi nuoreksi brittiläiseksi pelaajaksi. Hän teki kaudella kolme maalia Valioliigassa.


title: Jordan Henderson

text: Kesäkuussa 2011 Sunderland hyväksyi Liverpoolin tekemän 16 miljoonan punnan ostotarjouksen Hendersonista. Hän debytoi Liverpoolissa valioliigakauden avausottelussa vanhaa seuraansa Sunderlandia vastaan. Ensimmäisen Liverpool-maalinsa hän teki valioliigaottelussa Boltonia vastaan 27. elokuuta 2011. Hän pelasi tulokaskaudellaan yhtä vaille kaikki Liverpoolin valioliigaottelut. Liigacupissa hän pelasi kuusi ottelua, myös rangaistuspotkukilpailun kautta voittoon päättyneen loppuottelun Cardiffia vastaan.


title: Jordan Henderson

text: Henderson pääsi Liverpoolin avauskokoonpanoon valioliigakaudella 2012–2013 ensimmäisen kerran vasta 25. marraskuuta 2012 ottelussa Swanseaa vastaan. Tätä ennen hän oli tullut viidessä ottelussa vaihdosta kentälle. Loppukauden aikana hän pelasi yhtä vaille kaikissa valioliigaotteluissa tehden viisi maalia. Eurooppa-liigassa hän pelasi yhdeksän ottelua ja yhden karsintaottelun. Kaudella 2013–2014 hän pelasi avauskokoonpanossa 35 valioliigaottelua, joissa teki neljä maalia Liverpoolin sijoittuessa sarjassa toiseksi.


title: Jordan Henderson

text: Henderson debytoi Mestarien liigassa kaudella 2014–2015 pelaten viisi ottelua. Valioliigassa hän pelasi 37 ottelua ja teki kuusi maalia. FA Cupissa hän pelasi kaikissa otteluissa Aston Villalle kärsitty välierätappio mukaan lukien.


title: Jordan Henderson

text: Henderson mursi jalkapöytänsä elokuussa 2015 ja joutui olemaan kentiltä sivussa saman vuoden marraskuun loppupuolelle saakka. Hän oli samalla kaudella sivussa myös nilkka- ja polvivamman vuoksi. Hän pelasi kauden aikana 17 valioliigaottelua, joissa teki kaksi maalia.


title: Jordan Henderson

text: Henderson edusti Englannin nuorisomaajoukkueita kolmella eri tasolla. Hän pelasi Englannin alle 21-vuotiaiden joukkueessa vuosien 2011 ja 2013 EM-kilpailuissa, molemmissa Englannin kaikki kolme ottelua.


title: Jordan Henderson

text: Henderson debytoi A-maajoukkueessa marraskuussa 2010 pelatussa ystävyysottelussa Ranskaa vastaan. Hänet valittiin Englannin joukkueeseen jalkapallon EM-kilpailuihin 2012 loukkaantuneen Frank Lampardin tilalle. Hän pelasi EM-kilpailuissa kahdessa ottelussa yhteensä 39 minuuttia.


title: Jordan Henderson

text: Henderson on kuulunut maajoukkueen vakiopelaajiin marraskuusta 2013 lähtien. Hän pelasi MM-kilpailuissa 2014 kahdessa ottelussa avauskokoonpanossa. EM-kilpailuissa 2016 hän pelasi yhden ottelun. Hän pelasi myös MM-kilpailuissa 2018, joissa Englanti sijoittui neljänneksi. MM-kilpailujen päätyttyä Henderson on pelannut 44 maaottelua.


title: Montmorencyn putoukset

text: Montmorencyn putoukset ovat Quebecin provinssin korkein ja Kanadan kahdeksanneksi korkein vesiputous. Ne sijaitsevat Montmorencyjoen ja Saint Lawrencen yhtymäkohdassa, Île d’Orléansin pohjoispuolella, noin 13 kilometriä Quebecin kaupungista itään. Putousten korkeus on 84 metriä, joten ne ovat 27 metriä korkeammat kuin huomattavasti tunnetummat Niagaran putoukset. Talvella putousten juurelle muodostuu ryöppyävästä vedestä jäinen ”sokeritoppa”, joka voi kohota jopa 30 metrin korkeuteen. Sen huipulta oli suurta hupia laskea kelkalla alas 1800-luvulla.


title: Montmorencyn putoukset

text: Putoukset näki ensimmäisenä eurooppalaisena ranskalainen Jean Alfonse, joka toimi luotsina tutkimusmatkailija Jean-François Robervalin laivueessa vuonna 1542. Samuel de Champlain nimesi ne vuonna 1608 Montmorencyn herttuan Henri II:n mukaan, josta tuli myöhemmin Uuden-Ranskan varakuningas. Putousten juurella käytiin ranskalaisten ja brittien välillä 31. heinäkuuta 1759 Montmorencyn taistelu, jonka kenraalimajuri James Wolfen johtamat britit hävisivät. Nykyään putoukset ovat paitsi suosittu matkailukohde, myös tärkeä energianlähde Québecin kaupungille.


title: Raidanisokarve

text: Raidanisokarve ("Parmelia sulcata") on keskikokoinen tai kookas (alle 20 cm) ruusukkeina kasvava lehtijäkälä. Laji viihtyy pääsääntöisesti lehtipuiden rungoilla, mutta kasvaa myös usein kivialustoilla.


title: Pikkukilokki

text: Pikkukilokki ("Suaeda maritima") on suolaisten maiden ja merenrantojen kasvi. Suomessa lajia tavataan Ahvenanmaalla, jossa se on rauhoitettu.


title: Pikkukilokki

text: Yksivuotinen pikkukilokki kasvaa tavallisesti 5–15 senttimetriä pitkäksi, toisinaan pituutta voi olla jopa 30 cm. Koko kasvi on kalju. Varsi on tavallisesti rento, tyviosasta pitkähaarainen ja joskus pysty. Ruodittomat, möyheät lehdet ovat kierteisesti. Lehden lapa on tavallisesti 5–10 mm pitkä, tasasoukka, puoliliereä ja tylppä. Väriltään lehdet ovat sinertävänvihreitä tai punertavia. Kukat ovat pieniä, lehtihankaisia ja ne ovat tavallisesti kahden tai kolmen kukan ryhmissä. Kukissa on viisi kalvomaista, möyheää kehälehteä. Pikkukilokki kukkii Suomessa heinä-syyskuussa. Kasvin siemenet leviävät nopeasti uusille kasvupaikoille veden mukana.


title: Pikkukilokki

text: Pikkukilokkia tavataan lähes kaikkialla Euroopan merenrannoilla, erityisesti Välimerellä Kreikasta länteen ja Atlantilla Espanjasta Norjan keskiosiin saakka. Itämerellä sitä tavataan Suomenlahden korkeudelle asti. Sisämaassa pikkukilokkia kasvaa lähinnä erilaisilla aroalueilla Unkarista itään aina Keski-Aasiaan saakka. Satunnaisesti lajia voi tavata myös laajalla alueella muuta Aasiaa, Australiassa, Afrikassa erityisesti Marokossa sekä Yhdysvalloissa erityisesti itärannikolla, jossa pikkukilokki kuitenkin lienee alun perin tulokaslaji.


title: Pikkukilokki

text: Suomessa pikkukilokkia tavataan alkuperäisenä lajina ainoastaan Ahvenanmaan itäisessä saaristossa, erityisesti Kökarissa. Manner-Suomesta sitä on tavattu 1900-luvun alkupuolella painolastitulokkaana Varsinais-Suomesta, Uudeltamaalta sekä Vaasasta.


title: Pikkukilokki

text: Suomessa pikkukilokki on lähes kasvittomien merenrantojen pioneerikasvi. Sitä kasvaa suolapitoisilla ja avoimilla rantaniityillä. Suomessa pikkukilokki on harvinaistunut rantalaidunnuksen loppumista seuranneen kasvupaikkojen umpeenkasvun takia.


title: Pikkukilokki

text: Pikkukilokkia on aikaisemmin käytetty soodan valmistamiseen.


title: Hintaindeksi

text: Hintaindeksi on normalisoitu keskiarvo tarkasteltavan tuote- tai palvelukorin hinnoista, joka lasketaan säännöllisin väliajoin. Se on tilastollinen suure, jonka tavoitteena on helpottaa hintojen muutosten seurantaa eri ajankohtina tai alueiden välillä. Perusjakson indeksin arvo on usein 100.


title: Hintaindeksi

text: Hintaindekseillä on useita käyttötarkoituksia. Laajimmat indeksit mittaavat hintojen kehitystä koko talouden tasolla ja niitä hyödynnetään monin tavoin talouspolitiikassa. Esimerkiksi kuluttajahintaindeksin muutosta käytetään inflaation mittarina. Suppeampia hintaindeksejä voidaan käyttää esimerkiksi yritysten tuotannon suunnittelussa tai tuotteiden hinnoittelussa.


title: Hintaindeksi

text: Suomessa Tilastokeskus julkaisee muun muassa kuluttajahintaindeksiä.


title: Hintaindeksi

text: Eri hintaindeksit eroavat toisistaan siinä, minkä hyödykkeiden hinnat niissä on otettu huomioon. Tärkeimpiä ovat:Hintaindeksin laskemiseen liittyy useita sekä periaatteellisia että käytännöllisiä ongelmia. Indeksille on kehitetty useita erilaisia laskukaavoja, jotka johtavat hieman eri tuloksiin. Indeksiteoriasta onkin tullut oma tieteenhaaransa, joka liittyy sekä tilastotieteeseen että kansantaloustieteeseen.


title: Hintaindeksi

text:
Yksinkertaisuuden vuoksi tarkastellaan ensin tilannetta, jossa indeksissä mukana olevien tuotteiden myydyt määrät pysyvät muuttumattomina ja vain niiden hinnat muuttuvat ajan kuluessa. Jos formula_1 on joukko tavaroita ja palveluksia, kaikkien tähän joukkoon kuuluvien, tiettynä aikana myytyjen hyödykkeiden yhteenlaskettu arvo on
missä
Jos aikaväleinä formula_9 ja formula_10 myydään sama määrä kutakin hyödykettä, mutta eri hinnoilla, on
ja täten suhde
on luonnollinen mitta sille, kuinka paljon joukkoon formula_1 kuuluvien hyödykkeiden hinnat keskimäärin ovat muuttuneet. Tämä suhde on siis indeksiluku, joka kuvaa hintatason muutosta, ja jossa kutakin hyödykettä on painotettu sen myynnin määrän mukaan.


title: Hintaindeksi

text: Todellisuudessa hyödykkeen myyty määrä aikayksikköä kohti eri vuosina on harvoin jos koskaan yhtä suuri. Näin ollen tämä edellä esitetty ei ole kovin käytännöllinen hintaindeksin laskukaava.


title: Hintaindeksi

text: Ensin voisi kuvitella, että laskukaava olisi muutettava muotoon:


title: Hintaindeksi

text: Tällainen indeksi ei kuitenkaan mitenkään erottaisi toisistaan myydyn määrän kasvua ja hintatason muutosta. Tämän toteamiseksi ajatellaan, mitä tapahtuu, jos kaikki hinnat kaksinkertaistuvat hetkien formula_9 ja formula_10, kun taas myydyt määrät pysyvät ennallaan: formula_17 kaksinkertaistuu. Toisaalta jos kaikkien hyödykkeiden myydyt "määrät" kaksinkertaistuvat ajankohtien formula_9 ja formula_10 välillä, mutta "hinnat" pysyvät ennallaan: silloinkin formula_17 kaksinkertaistuu. Kummassakin tapauksessa formula_17 muuttuisi siis yhtä paljon. Niinpä formula_17 olisi yhtä lailla "määrän" kuin "hinnan" indeksi; toisin sanoen se ei erottaisi toisistaan inflaatiota ja taloudellista kasvua.


title: Hintaindeksi

text: Tämän ongelman ratkaisemiseksi on laadittu useita ehdotuksia indeksin laskukaavoiksi. Käytännössä tärkein niistä on "Laspeyresin indeksi". Muita käytetään yleensä vain tieteellisiin tutkimustarkoituksiin sekä mahdollisesti joihinkin erikoisindekseihin.


title: Hintaindeksi

text: Tavallisesti hintaindeksit lasketaan "Laspeyresin indeksikaavalla", Se on saanut nimensä taloustieteilijä Etienne Laspeyresin mukaan. Sen ohella varsinkin teoreettisissa tarkasteluissa on suuri merkitys siihen läheisesti liittyvällä "Paaschen indeksillä", joka on saanut nimensä Hermann Paaschen mukaan.


title: Hintaindeksi

text: Laspeyresin indeksi lasketaan kaavalla


title: Hintaindeksi

text: kun taas Paaschen indeksi lasketaan kaavalla


title: Hintaindeksi

text: Kummassakin kaavassa formula_17 on hintatason yleistä muutosta koskeva indeksiluku, formula_9 perusajankohta (yleensä ensimmäinen vuosi) ja formula_10 se ajankohta, jolle indeksi lasketaan. Kuten edellä, formula_28 tarkoittaa hyödykkeen formula_4 hintaa ja formula_30 sen myytyä määrää hetkellä formula_5.


title: Hintaindeksi

text: Ainoa ero näiden välillä on, että Laspayresin indeksissä painokertomina käytetään myytyjä määriä perushetkellä, Paaschen indeksissä sen sijaan myytyjä määriä sinä hetkenä, jolle indeksi lasketaan.


title: Hintaindeksi

text: Kun näitä sovelletaan yksittäisen kuluttajien ostoksiin, Laspeyresin indeksi saa arvon 1, jos kukin voi nyt saman määrän samoja hyödykkeitä kuin edellisellä kaudella, edellyttäen, että hänen tulonsa eivät ole muuttuneet. Paaschen indeksin arvo 1 tarkoittaisi, että kukin olisi voinut ostaa perusajankohtana saman määrän samoja hyödykkeitä kuin hän nyt on ostanut, elleivät hänen tulonsa ole muuttuneet.


title: Hintaindeksi

text: Täten voidaan ajatella, että Paaschen indeksissä todellisena vertailukohteena on se määrä eri hyödykkeitä, joita tänä vuonna ostetaan nykyisillä hinnoilla. Samaan tapaan Laspeyresin indeksin voidaan tulkita osoittavan, minkä verran perusvuonna ostetut hyödykkeet maksaisivat kuluvana vuonna.


title: Hintaindeksi

text: Laspeyresin indeksillä on taipumus liioitella inflaatiota, elinkustannusten nousua, kun taas Paaschen indeksillä on taipumus aliarvioida sitä. Tämä johtuu siitä, etteivät indeksit ota huomioon sitä, että ostajat yleensä reagoivat hintojen muutoksiin ostamalla eri hyödykkeitä eri määrät kuin ennen. Jos esimerkiksi hyödykkeen formula_4 hinta nousee, mutta kaikkien muiden hyödykkeiden hinnat ja ihmisten tulot pysyvät ennallaan, tämän hyödykkeen kysyntä pienenee.


title: Hintaindeksi

text: Koska Laspeyresin indeksi yleensä yliarvioi ja Paaschen indeksi aliarvioi hintatason muutosta, on hintaindeksille kehitetty myös laskukaavoja, joiden antama indeksiluku on näiden kahden välillä. Eräs sellainen on "Marshallin–Edgeworthin indeksi". Se on saanut nimensä taloustieteilijöiden Alfred Marshallin ja Francis Ysidro Edgeworthin mukaan. Siinä nämä yli- ja aliarvioinnin ongelmat pyritään ratkaisemaan käyttämällä myytyjen määrien aritmeettisia keskiarvoja:


title: Hintaindeksi

text: Myös Irving Fisher esitti hintaindeksille oman laskukaavansa, "Fisherin indeksin", joka tunnetaan myös nimellä "ideaali-indeksi".formula_34 Se määritellään Laspayresin ja Paaschen indeksien formula_35 ja formula_36 geometrisena keskiarvona:


title: Hintaindeksi

text: Mikään ei kuitenkaan takaa, että sen enempää Marshallin–Edgeworthin kuin Fisherin indeksissäkään inflaation yli- ja aliarviointi täsmälleen kumoaisivat toisensa.


title: Die Happy

text: Die Happy on saksalainen vuonna 1993 perustettu alternative metal -yhtye. Yhtyeen perustivat Ulmissa tšekkiläinen laulaja Marta Jandová ja kitaristi Thorsten Mewes. Vaikka yhtye on perustettu Saksassa, niin yhtye laulaa yleensä vain englanniksi.


title: Die Happy

text: Jandová on esiintynyt vierailevana laulajana Dog Eat Dogin kappaleella "Walk With Me", In Extremon kappaleella "Horizont", Apocalyptican kappaleella "Wie weit/How far/En Vie" ja Revolverheldin kappaleella "Halt dich an mir fest". Lisäksi hän esiintyy Oomph! -yhtyeen "Träumst Du?" -kappaleella, joka voitti vuonna 2007 Bundesvision laulukilpailun.


title: Hogan’s Heroes

text: Hogan’s Heroes oli yhdysvaltalainen tilannekomediasarja, jota esitettiin 168:n jakson verran vuosina 1965–1971 CBS-kanavalla. Sarja kertoi natsien johtamasta vankileiristä, jossa liittoutuneiden sotilaat suorittivat omia operaatioitaan. Pääasiassa vankileirin kautta autettiin vankeja ja vakoojia pakenemaan, mutta toisinaan vangit iskivät lähialueella esimerkiksi siltoihin, natsien junakuljetuksiin tai saksalaisten uusiimpiin sotasalaisuuksiin. Sarja herätti alussa paljon keskustelua teemallaan. 1960-luvulla tyhmistä natseista kertovaa yliampuvaa komediasarjaa ei heti sulatettu. Varsinkin kun monet korkea-arvoisia natseja esittävistä olivat juutalaisia. Vangeilla on leirissä muun muassa salainen tunneliverkosto, radioyhteys ja varastollinen vaatteita ja aseita.


title: Hogan’s Heroes

text: Eversti Hogan - Bob Crane


title: Hogan’s Heroes

text: Eversti Klink - Werner Klemperer


title: Hogan’s Heroes

text: Kersantti Schultz - John Banner


title: Hogan’s Heroes

text: Korpraali LeBeau - Robert Clary


title: Hogan’s Heroes

text: Korpraali Newkirk - Richard Dawson


title: Hogan’s Heroes

text: Ylikersantti Kinchloe - Ivan Dixon


title: Hogan’s Heroes

text: Ylikersantti Carter - Larry Hovis


title: Hogan’s Heroes

text: Kersantti Baker - Kenneth Washington


title: Jousikvartetto nro 15 (Beethoven)

text: Jousikvartetto nro 15 a-molli opus 132 on Ludwig van Beethovenin jousikvartetto, joka valmistui vuonna 1825. Sen kantaesitti Schuppanzigh-kvartetti 6. marraskuuta samana vuonna. Kvartetto on toinen venäläisen mesenaatin Nikolai Golitsynin Beethovenilta tilaamista kvartetoista. Kvarteton numero perustuu julkaisujärjestykseen, todellisuudessa teos on säveltämisjärjestyksessä Beethovenin kolmastoista kvartetto.


title: Jousikvartetto nro 15 (Beethoven)

text: Kolmas osa on kvarteton pisin. Beethoven sävelsi osan toipuessaan vakavasta sairaudesta ja nimesi sen tämän vuoksi "Heiliger Dankgesang eines Genesenen an die Gottheit, in der lydischen Tonart" ("toipuneen pyhä kiitoslaulu jumaluudelle lyydisessä sävellajissa"). Osassa vuorottelevat hitaat jaksot nopeampien jaksojen ("Neue Kraft fühlend", "uutta voimaa tuntien") kanssa. Neljäs osa on lyhyt marssi, joka johtaa resitatiivia muistuttavan jakson kautta rondomuotoiseen finaaliin.


title: Denniz Pop

text: Dag Krister Volle (tunnetaan paremmin nimellä Denniz Pop (tai "Denniz PoP"), 26. huhtikuuta 1963 Norja – 30. elokuuta 1998 Ruotsi) oli ruotsalainen DJ, musiikkituottaja ja sanoittaja.


title: Denniz Pop

text: Volle aloitti DJ:nä 1980-luvulla. Samoihin aikoihin hän rupesi tekemään myös remixaajan töitä, ja myöhemmin myös tuottajan töitä, tuottaen mm. Dr. Albanin singlen "Hello Afrika" vuonna 1990.


title: Denniz Pop

text: Tom Talomaa ja Volle perustivat yhdessä Cheiron-äänitysstudion Kungsholmenille Tukholmaan vuonna 1992. Seuraavana vuonna he palkkasivat Max Martinin studioon. Andreas Carlsson palkattiin mukaan vuonna 1996. Perustamisensa jälkeen studio loi useita menestyksekkäitä lauluja ruotsalaisille ja ulkomaisille artisteille, kuten Ace of Base, Backstreet Boys, Britney Spears, N'Sync, E-Type, Rick Astley, Robyn ja 5ive. Studio lopetti toimintansa 2001. Max Martin ja Tom Talomaa perustivat heti tammikuussa 2001 uuden studion nimellä Maratone.


title: Denniz Pop

text: Vuonna 1998 Dag kuoli mahasyöpään 35 vuoden iässä, jättäen jälkeensä tyttöystävänsä Jessica Folckerin ja 11-vuotiaan poikansa. Backstreet Boysin kappaleen "Show Me the Meaning of Being Lonely" video oli omistettu Dagille. E-Typen albumilla "Last Man Standing" muistellaan Dagia viimeisen raidan surulaulussa "PoP Preludium".


title: Hyperdrive

text: Hyperdrive on BBCn tuottama brittiläinen science fiction -komediasarja, jonka työnimenä luontivaiheessa oli "Full Power". BBC2 esitti kaksi tuotantokautta vuosina 2006 ja 2007. Kolmatta kautta ei ole vielä aloitettu ja se on Kevin Eldonin mukaan epätodennäköinen. Sarjan tarina sijoittuu vuoteen 2151 ja seuraa avaruusalus HMS "Camden Lock"ia miehistöineen, näiden toikkaroidessa sankarillisissa tehtävissä, pyrkien ajamaan Britannian etuja muuttuvassa linnunradassa.


title: Hyperdrive

text: Sarjan kirjoittajia ovat Kevin Cecil ja Andy Riley, ohjaaja John Henderson ja tuottaja Alex Walsh-Taylor. Kaksi ensimmäistä jaksoa esitettiin BBC2:lla 11.1.2006. Toinen kausi käynnistyi 12.7.2007 samalla kanavalla.


title: Let’s Spend the Night Together

text: ”Let’s Spend the Night Together” on brittiläisen The Rolling Stones -yhtyeen vuonna 1967 ilmestynyt kappale ja single. Koska laulun sanoitusta pidettiin Yhdysvalloissa liian seksuaalisesti vihjailevana, radioasemat soittivat ”Let’s Spend the Night Togetherin” sijaan singlen b-puolta, ”Ruby Tuesdayta”, joka nousi listaykköseksi. Olemattoman markkinoinnin vuoksi ”Let’s Spend the Night Together” ei noussut Yhdysvalloissa sijaa 55 korkeammalle, mutta Britanniassa se pääsi listan kolmanneksi ja sitä myytiin noin 250 000 kappaletta.


title: Let’s Spend the Night Together

text: Yhtyeen laulajan Mick Jaggerin entinen tyttöystävä Marianne Faithfull on väittänyt, että Jagger kirjoitti laulun sanat heidän ensimmäisen yhdessä viettämänsä yön jälkeen. Kappaleessa on Rolling Stonesin saralla erikoista se, että johtava instrumentti on kitaran sijaan piano.


title: Let’s Spend the Night Together

text: Rohkean sanoituksen vuoksi Jaggeria vaadittiin laulamaan kappaleen sanat ”Let’s spend the night together” muodossa ”Let’s spend some time together”, kun yhtye esiintyi yhdysvaltalaisessa "Ed Sullivan Show" -televisio-ohjelmassa. Hän ilmaisi tyytymättömyytensä ratkaisuun pyörittämällä silmiään joka kerta laulaessaan sensuroidut sanat.


title: Let’s Spend the Night Together

text:
A-puoli
B-puoli


title: Tratsodoni

text: Tratsodoni on toisen polven tetrasyklinen masennuslääke (TeCA). Se on triatsolopyridiinin johdannainen sekä "SARI"-lääke ("serotonin antagonist re-uptake inhibitor"). Tiettävästi ainoa lääkevalmiste Suomessa on kauppanimeltään Azona. Sitä valmistaa Orion-Pharma. Suun kautta otettava lääkekapseli on tiettävästi ainoa tratsodonin annostelutapa.


title: Tratsodoni

text: Monista muista lääkkeistä poiketen sen vaikuttava lääkeaine tratsodoni on jauheena liivatekuorisen kapselin sisällä. Kapselia ei pitäisi purra rikki taikka sulattaa sitä suussa. Kapseli kulkeutuu ruuansulatukseen parhaiten ottamalla lääkkeenoton yhteydessä lasillinen nestettä, esimerkiksi vettä. Greippimehua ei sen kanssa saa käyttää. Lääkekapselien annoskoot ovat: 25, 50 ja 100 milligrammaa.


title: Tratsodoni

text: Lääke kehiteltiin hyvän antidepressiivisen hoitovaikutuksen saamiseksi pienemmin sivuoirein. Erityisesti vanhemmat trisykliset masennuslääkkeet (TCA) ovat tunnettuja kapeasta terapeuttisesta ikkunastaan. Se tarkoittaa sitä, että sektori, jolla lääkettä käytetään on hyvin kapea suhteessa ilmeneviin haittavaikutuksiin, käytettävän lääkeainemäärän kohotessa. Melko läheistä sukua tratsodonille on nefatsodoni, jota sen molekyylirakenne osaksi muistuttaa.


title: Tratsodoni

text: Myös tratsodoni saattaa aiheuttaa antikolinergisiä haittavaikutuksia, niitä pidetään kuitenkin trisyklisten antidepressanttien vastaaviin verrattuna jonkin verran lievempinä. Myöskään yliannostuksen ei pitäisi koitua kohtalokkaaksi yhtä herkästi. Suun kuivuminen ja asentohuimaus sekä verenpaineen lasku (etenkin pystyyn noustessa, tila saattaa tuntua äkillisenä huimauksen tunteena) voivat olla eräitä oireita. Ne yleensä lievittyvät hoidon alkuvaiheen jälkeen.


title: Tratsodoni

text: Lääkkeen muu käyttö masennuksen ohella liittyy uni- ja nukahtamisvaikeuksien hoitamiseen. Kivunhoidossa ei tiettävästi tratsodonia käytetä, kuten trisyklisiä masennuslääkkeitä. Siitä on esiintynyt jossain määrin viitteistöä, että ulkomailla tratsodonilla hoidettaisiin muun muassa fibromyalgiaa ja neuropaattista kipua. Tratsodoni salpaa histamiini-reseptoreita (H1).


title: Tratsodoni

text: Pahoinvointi, ruuansulatushäiriöt, huimaus, sydämen sykkeen alentuminen (bradykardia), suun kuivuminen sekä lähelle näkemisen vaikeutuminen (silmän akkommodaatiokyky heikkenee). Sillä voi olla yhteisvaikutuksia muiden samanaikaisesti käytettävien lääkkeiden kanssa. Lääke saattaa myös aiheuttaa kivuliasta pitkittynyttä siittimen erektiota, priapismia. Tila on mahdollista aiheutua myös naisille, jolloin puhutaan klitorismista.


title: Tratsodoni

text: Bradykardiaa poteville on lääkitys tratsodonilla vasta-aiheista. MAO-estäjillä tapahtuvaa lääkitystä (moklobemidi, selegiliini) ei saa samanaikaisesti olla. Turva-aika on 2 viikkoa. Ketiapiinin samanaikaiskäyttö on sekin vasta-aiheista.


title: Vincent Lopez

text: Vincent Lopez (30. joulukuuta 1895 Brooklyn, New York – 20. syyskuuta 1975 Miami Beach, Florida) oli yhdysvaltalainen pianisti ja yhtyeenjohtaja. Lopezin isä halusi pojastaan papin, joten isä lähetti hänet luostariin 12-vuotiaana. Pojan pianonsoittoa kuullut luostarin apotti kuitenkin suositteli uraa musiikin parissa. Hänen yhtyeessään esiintyivät vuosien varrella muun muassa Xavier Cugat, Tommy Dorsey, Jimmy Dorsey ja Artie Shaw. Lopezin yhtye esiintyi 27 vuoden ajan Hotel Taftissa, New Yorkissa. Hän on saanut tähden Hollywood Walk of Famelle.


title: Wangdue Phodrang (piirikunta)

text: Wangdue Phodrang on yksi Bhutanin 20 piirikunnasta ("dzongkhag"). Piirikunnan pääkaupunki on Wangdue Phodrang.


title: Abdelmoumene Djabou

text: Abdelmoumene Djabou (s. 31. tammikuuta 1987 Sétif, Algeria) on algerialainen jalkapalloilija. Hyökkäävänä keskikenttäpelaajana pelaava Djabou edustaa Tunisian pääsarjassa Club Africainia.


title: Abdelmoumene Djabou

text: Djabou sai ensimmäisen maajoukkuekutsunsa Keski-Afrikan tasavaltaa vastaan pelattavaan Afrikan-mestaruuskisojen karsintaotteluun. Ensimmäisen maaottelunsa Djabou pelasi Pohjois-Irlantia vastaan 17. marraskuuta 2010.


title: Abdelmoumene Djabou

text: Djabou valittiin vuoden 2014 MM-kisoihin. Hän pelasi avausottelunsa alkulohkon toisessa ottelussa Etelä-Koreaa vastaan, jossa hän onnistui myös maalinteossa. Djabou tuli vaihdosta kentälle neljännesvälierä ottelussa Saksaa vastaan, jossa hän onnistui myös maalinteossa jatkoajalla.


title: Armas Ylinen

text: Armas Johannes Ylinen () oli suomalainen jääkärimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla vuonna 1916 Misse-joella. Myöhemmin hän osallistui Suomen sisällissotaan kouluttajana ja erillisosaston johtajana Valkoisen armeijan riveissä. Vielä talvi- ja jatkosodassa hän osallistui taisteluihin pataljoonan komentajana rintamajoukoissa.


title: Armas Ylinen

text: Ylisen vanhemmat olivat maanviljelijä Juho Ylinen ja Anna Pentinmäki. Hänen puolisonsa oli Eeva Hyvärinen. Hän kävi kansakoulun ja suoritti viidennen luokan Kuopion lyseossa vuonna 1922. Hän suoritti taktiikan soveltamiskurssi Suojeluskuntain päällystökoulussa vuonna 1927 ja kapteeninkurssin Taistelukoulussa vuosina 1930–1931.


title: Armas Ylinen

text: Ylinen työskenteli maanviljelijänä ennen liittymistään vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 17. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella, jonka jälkeek hänet siirrettiin 9. heinäkuuta 1917 alkaen 2. konekiväärikomppaniaan.


title: Armas Ylinen

text: Ylinen astui Suomen armeijan palvelukseen vänrikiksi ylennettynä Saksassa 7. helmikuuta 1918. Saksasta hän palasi takaisin Suomeen jääkäreiden etujoukon mukana Vaasaan 18. helmikuuta 1918. Vaasasta hänet komennettiin Satakunnan rintamalle, jossa hän sai 22. helmikuuta 1918 rintamakomentajalta määräyksen matkustaa Jalasjärvelle. Jalasjärvellä hänen tuli koota vapaaehtoisia (’’komppania Ylinen’’) ja edetä Parkanoon suojaamaan Satakunnan joukkojen vasenta sivustaa. Ylinen saapui kokoamansa joukon johtajana 24. helmikuuta 1918 Parkanoon, mistä hän karkotti joukkoineen vihollisen. Parkanossa hän aloitti paikkakunnan vapaaehtoisjoukkojen kouluttamisen. Koulutuksessa oli mukana myös hänen Jalasjärveltä tuomansa joukot. Myöhemmin hän koulutti myös Parkanon ja Karvian kutsuntamiehiä. Ylinen toimi 14. helmikuuta 1918 alkaen Jalasjärven vapaaehtoisen komppanian päällikkönä ja oli alistettuna eversti Hjalmarsonin ryhmään, jossa joukossa osallistui Kurun puhdistukseen, Viljakkalan taisteluun, Ylöjärven Pengonpohjan seutujen puhdistukseen sekä Tampereen ja Mouhijärven taisteluihin. Hänet siirrettiin 8. toukokuuta 1918 Etelä-Savon rykmenttiin.


title: Armas Ylinen

text: Ylinen siirrettiin sisällissodan jälkeen 22. heinäkuuta 1918 alkaen Itä-Suomen jalkaväkirykmentti 5:een, josta muodostettiin myöhemmin Pohjois-Savon rykmentti. Hän toimi rykmentissä aluksi päällikkönä 8. komppaniassa ja 24. tammikuuta 1921 alkaen 1. konekiväärikomppaniassa, josta hänet siirrettiin 1. joulukuuta 1925 alkaen aliupseerikoulun johtajaksi. Itä-Suomen jalkaväkirykmentti 5:stä hänet siirrettiin 17. maaliskuuta 1926 alkaen Tampereen rykmenttiin, jossa hänet sijoitettiin päälliköksi 3. konekiväärikomppaniaan ja edelleen 27. heinäkuuta 1928 alkaen 2. konekiväärikomppaniaan sekä 10. elokuuta 1933 alkaen 1. konekiväärikomppaniaan. Tampereen rykmentistä Ylinen siirrettiin 8. toukokuuta 1936 Karjalan kaartiin, jossa hänet sijoitettiin konekiväärikomppanian päälliköksi. Karjalan kaartista hän siirtyi 24. helmikuuta 1937 Viipurin rykmenttiin ja 11. huhtikuuta 1938 alkaen Tampereen rykmenttiin.


title: Armas Ylinen

text: Ylinen osallistui talvisotaan pataljoonan komentajana Kenttätäydennysprikaatissa ja osallistui taisteluihin Möhkössä ja Oinaansalmella. Välirauhan aikana hän toimi pataljoonan komentajana Jalkaväkirykmentti 69:ssä. Jatkosodan puhjettua hänet komennettiin pataljoonan komentajaksi Jalkaväkirykmentti 45:een, jossa hän palveli vuoteen 1943 saakka ja osallistui taisteluihin Ylämaalla, Viipurissa, Koivistolla, Käppäselässä, Karhunmäellä, Maaselällä, Segesassa, Syvärillä ja Viteleessä. Myöhemmin hän toimi komentajana Täydennyspataljoona 4:ssä sodan loppuun saakka.


title: Armas Ylinen

text: Ylinen haudattiin 1946 Hauhon kreikkalaiselle hautausmaalle.


title: Vågsøy

text: Vågsøy on kunta Sognin ja Fjordanen läänissä Norjassa. Kunnan hallinnollinen keskus on Måløyn kylä. Kunnan sisäosassa oleva vuono on nimeltään Nordfjord. Tammikuussa 2013 tehdyn väestönlaskennan mukaan kunnassa oli 6 119 asukasta.


title: Vågsøy

text: Vågsøyn kunta on Norjan toiseksi suurin kalastuskunta.


title: Megamind

text: Megamind on vuonna 2010 3D-muodossa ilmestynyt komedia-animaatioelokuva, jonka ovat tuottaneet DreamWorks Animation ja Red Hour Productions. Elokuva julkaistiin Yhdysvalloissa 5. marraskuuta 2010. Elokuvan alkuperäisinä ääninäyttelijöinä toimivat muun muassa Will Ferrell, Tina Fey, Jonah Hill, David Cross ja Brad Pitt. Elokuvan on ohjannut Tom McGrath.


title: Megamind

text: Elokuva sai ensi-iltansa Suomessa 25. joulukuuta 2010.


title: Megamind

text: Megamind on huono-onninen avaruusolento, joka singotaan vauvana turvaan kotiplaneetaltaan maahan. Lapsuus on isopäiselle Megamindille vaikeaa aikaa, sillä hän on koulukiusattu, vaikka yrittääkin kovasti olla yhtä mahtava kuin Metromies, jota kaikki ihailevat. Myös Metromiehellä on kykyjä, joita hän käyttää makeillakseen muille. Lopulta Megamind saa tarpeekseen, ja rupeaa käyttämään voimiaan pahaan tarkoitukseen. Megamindista tulee superkonna, joka taistelee oikeutta puolustavaa Metromiestä vastaan.


title: Megamind

text: Kaikkien kovien yhteenottojen jälkeen Megamind voittaa lopulta, kun Metromieheen osuu tappava säde. Metromies on poissa pelistä, ja Megamind nautiskelee siitä, miten saa ottaa valtaansa Metro Cityn. Lopulta se alkaa kuitenkin maistua puulta, sillä Megamind saa kaikkea, mitä haluaa. Hän tajuaa, että superkonna ei ole mitään ilman supersankaria. Megamind saa hullun päähänpiston, jonka seurauksena päättää luoda uuden, Metromiestä paremman supersankarin vastuksekseen, Titanin. Titan ei kuitenkaan haluakaan puolustaa oikeutta, koska superkonnan ura kuulostaa houkuttelevammalta. Pian Megamind tajuaa, että hän on rakastunut televisiotoimittajaan, Roxanneen. Päästäkseen lähemmäs Roxannea, Megamind esittää olevansa Bernard, nörttimäinen tyyppi, jonka lopulta onnistuu saada Roxannen rakkaus puolelleen. Myös Titan, joka ennen oli Hal-niminen Roxannen apulainen, on iskenyt silmänsä naiseen. Hän näkee Roxannen ja Bernardin illallisella ja suuttuu valtavasti. Megamind tulee vahingossa paljastaneeksi itsensä. Roxanne jättää hänet sateeseen ja murtunut Megamind haluaa lopettaa uransa. Hänen elämällään ei ole enää tarkoitusta. Pian Titan tulee Roxannen luokse ja yrittää saada hänet rakastumaan itseensä. Roxanne ei kuitenkaan halua, ja Titan suuttuu niin, että alkaa tuhota Metro Cityä. Megamind tajuaa tilanteen ja pyytää anellen Roxannea auttamaan. Pian kaksikko saa selville, ettei Metromies olekaan kuollut. Hän ei kuitenkaan halua enää jatkaa supersankarina olemista. Megamind ja Roxanne pelastavat yhdessä Metro Cityn, ja Megamindin onnistuu lopulta omana itsenään voittaa puolelleen Roxannen rakkaus.


title: Megamind

text: Suomenkielisen dialogin on ohjannut ja kääntänyt Annamari Metsävainio.


title: Eläintenpalvonta

text: Eläintenpalvonta eli zoolatria on johonkin eläinlajiin kohdistuvaa uskonnollista kunnioitusta. Se perustuu katsomukseen, jonka mukaan luonnossa on paljon ihmisten tavoin ajattelevia olentoja. Palvonta kohdistuu yleensä lajeihin, jotka ovat voimakkaita, vaarallisia, elintavoiltaan huonosti tunnettuja tai taloudellisesti tärkeitä. Eläintenpalvonta liittyy dynamismiin, joka katsoo kaikkeen olevaan, sekä elolliseen että elottomaan, kuuluvan persoonattoman voiman. Palvonnan kohteena on joko laji yleensä, jota edustaa tavallisesti yksi yksilö, tai lajin yliluonnollinen "eläinten herra" eli haltijaeläin. Usein palvonta ei kohdistu eläimeen sinänsä, vaan voimaan tai olentoon, jolla on eläimen hahmo tai joka on asettunut eläinyksilöön. Yliluonnollisen olennon käsittämistä eläinhahmoiseksi nimitetään zoomorfismiksi ja elollisiin tai elottomiin olioihin sisältyviin sieluihin uskomista kutsutaan animismiksi.


title: Eläintenpalvonta

text: Yleisimpiä palvottuja eläimiä ovat hevonen, jänis, karhu, kettu, kissa, kobra, kotka, lehmä, susi ja tiikeri. Oma artikkeli on karhunpalvonnasta ja käärmeenpalvonnasta. Eläintenpalvonnassa kuolleita eläimiä saatetaan haudata uskonnollisin menoin tai pyhistä eläimistä tehdään kuvia, joiden uskotaan auttavan tai suojelevan. Magian muotoa, jossa käytetään välineenä eläintä, ihmistä tai jumalaa esittävää tai symboloivaa kuvaa, nimitetään kuvataikuudeksi.


title: Eläintenpalvonta

text: Hindulaisuudessa eläintenpalvonta on säilyttänyt asemansa ja pyhät lehmät ovat osa Intian arkielämää. Primitiivisellä taiteella on läheinen yhteys eläintenpalvontaan ja niin on ilmeisesti myös eläimiä esittävillä esihistoriallisilla esineillä. Siihen liittyy mahdollisesti myös luolamaalaukset. Eläintenpalvontaa ei pidä sekoittaa totemismiin, joka on eri asia.


title: Meilahden kolmiosairaala

text: Meilahden kolmiosairaala on Helsingin ja Uudenmaan sairaanhoitopiirin (HUS) uusin sairaala, jonka käyttö alkoi marraskuussa 2010. Sairaala kuuluu HYKS-sairaanhoitoalueeseen. Sairaala sijaitsee Helsingin Meilahdessa, osoitteessa Haartmaninkatu 4. Sairaalalla on yhteinen sisäänkäynti Meilahden tornisairaalan kanssa. Sairaalan nimi tulee rakennuksen ja sisäpihan muodosta.


title: Meilahden kolmiosairaala

text: Meilahden kolmiosairaalassa on vuodeosasto-, poliklinikka-, dialyysi- ja päiväsairaalatoimintaa sekä niiden tarvitsemat tukipalvelut. Pohjakerroksessa on magneettikuvausyksikkö.


title: Meilahden kolmiosairaala

text: Kolmiosairaalan vuodeosastoilla on yhteensä 226 vuodepaikkaa ja päiväsairaalassa 29 hoitopaikkaa. Potilashuoneet ovat 1–2 hengelle, ja niiden tekninen varustus on suunniteltu palvelemaan sekä infektiopotilaiden että myös infektioherkkien potilaiden hoitoa. Uutta tekniikkaa on muun muassa hoitajakutsu, jossa potilaan hälytys tulee kanslian sijaan hoitajan kännykkään ja asia tulee kuulluksi heti sekä potilaan käytössä oleva monitoimipääte.


title: Meilahden kolmiosairaala

text: Päiväsairaalassa hoidetaan potilaita, jotka ennen on kutsuttu vuodeosaston yhteydessä toimineelle poliklinikalle ja hoidettu muun toiminnan ohessa. Nyt heitä varten on oma, juuri tähän toimintaan keskittyvä henkilökunta. Päiväsairaala on auki arkisin klo 7-20.


title: Meilahden kolmiosairaala

text: Päiväsairaalaan tullaan vaativiinkin toimenpiteisiin, kuten sydämen tahdistimen laittoa tai vaikkapa maksan tai munuaisten näytepalan ottoa varten tai rytminsiirron jälkiseurantaan tai saamaan syöpälääkehoitoa, verivalmisteita tai suonensisäistä lääkehoitoa.


title: Meilahden kolmiosairaala

text: Päiväsairaalassa suunnitellaan hoidettavan noin 18 000 potilasta joka vuosi. Päiväsairaalassa on 29 hoitopaikkaa.


title: Meilahden kolmiosairaala

text: Meilahden kolmiosairaalan suurpoliklinikan 51 vastaanottohuonetta palvelevat lukuisten erikoisalojen potilaita. Vastuu potilaan hoidosta säilyy sillä erikoisalalla, jolla hänen lääkärinsä työskentelee, ja erikoislääkärit käyvät poliklinikalla tapaamassa potilaitaan. Muuten poliklinikka toimii pääosin hoitajavetoisesti, ja siellä on yksi oma lääkäri.


title: Meilahden kolmiosairaala

text: Elinsiirto- ja maksakirurgian vuodeosasto potilaineen on siirtynyt Kolmiosairaalan 5. kerrokseen marraskuussa 2010. Leikkaukset tehdään nyt Meilahden sairaaloiden yhteydessä olevissa leikkaussaleissa.


title: Meilahden kolmiosairaala

text: Sairaalan katolla on laskeutumisalusta ambulanssihelikoptereita varten .


title: Saippuasprii

text: Saippuasprii eli kalisaippuasprii () on läpikuultava, kellertävä antiseptinen neste, jossa on 24 prosenttia kalisaippuaa. Saippuaspriitä syntyy, kun oliiviöljyä tai maapähkinäöljyä saippuoidaan kaliumhydroksidiliuoksen ja etanolin (spriin) seoksessa. Saippuaspriitä on käytetty ulkoisesti ihon puhdistukseen ja desinfiointiin, aineosana linimenteissa sekä tahranpoistoon kankaista.


title: Kiinan–Tiibetin sota

text: Kiinan–Tiibetin sota oli Kiinan kansantasavallan ja Tiibetin välillä vuonna 1950 käyty sota, joka johti siihen asti de facto itsenäisen Tiibetin liittämiseen Kiinaan. Sota päättyi rauhansopimukseen, joka allekirjoitettiin 23. toukokuuta 1951.


title: Kiinan–Tiibetin sota

text: Kiinan sisällissodan alkuaikoina Tiibet säilyi kommunistijoukkojen koskemattomissa. Tiibetistä on vain muutamia mainintoja kommunistien asiakirjoissa ennen vuotta 1931. Pitkän marssin aikana kommunistit kulkivat Itä-Tiibetin halki. Joukot kohtasivat vastarintaa paikallisilta asukkailta. Kun kommunistit pääsivät valtaan Pekingissä lokakuussa 1949, armeijan ylipäällikkö Chu De julisti armeijan seuraavan päämäärän olevan Taiwanin ja Tiibetin vapautus. Tämän ja muiden kommunistien julistusten vuoksi Tiibetin hallitus päätti lähettää kolmihenkisen Tsiopn Shakabyan johtaman neuvotteluvaltuuston neuvottelemaan kiinalaisten kanssa Tiibetin tilanteesta. Neuvottelut haluttiin järjestää joko Singaporessa tai Hongkongissa Ison-Britannian hallitsemilla alueilla. Britannia ei kuitenkaan ollut halukas järjestämään neuvotteluja omalla alueellaan, vaan ehdotti neuvottelujen pitopaikaksi Delhiä Intiassa. Kiinalaiset taas olisivat halunneet pitää neuvottelut Pekingissä. Lopulta tiibetiläisten valtuusto jumittui sodan alkamiseen asti Delhiin, jossa käytiin satunnaisia neuvotteluja Kiinan Intian lähettilään kanssa.


title: Kiinan–Tiibetin sota

text: Yhdysvaltojen hallitus ilmoitti halukkuutensa toimittaa aseita Tiibetille ja Intialle elokuussa 1950, mikäli niiden kuljetus pystyttäisiin järjestämään. Kiinassa ruvettiin tämän jälkeen pelkäämään Yhdysvaltojen väliintuloa mahdollisen konfliktin syttyessä. Päätös siirtää joukkoja Tiibetin rajalle tehtiin kuitenkin ehkä jo vuoden 1950 tammikuussa. Chang Kuo-hua kirjoitti käskyn tulleen puhemies Maolta Liu Po-chengin, Ho Lungin ja Teng Hsiao-pengin kautta.


title: Kiinan–Tiibetin sota

text: Kiinan joukot ylittivät Tiibetin rajan 7. lokakuuta 1950, jolloin 52. divisioona hyökkäsi Itä-Tiibetiin pohjoisesta ja 53. divisioona etelästä. Kaikkiaan hyökänneitä joukkoja oli 40 000 sotilasta, joista monet olivat sotaveteraaneja. Kiinalaisten taktiikkana oli tuhota Tiibetin sotajoukot yhdessä taistelussa, ottaa tiibetiläisiä johtanut Ngabo Ngawang Jigme vangiksi ja pakottaa tämä painostamaan Tiibetin hallitus rauhanneuvotteluihin. Propagandalla yritettiin tehdä eroa kommunistiarmeijan ja maahan aiemmin hyökänneiden kiinalaisarmeijoiden välille. Sotatoimiin osallistuneille sotilaille kerrottiin Tiibetin historiasta ja kulttuurillisista oloista. Armeijaa ohjeistettiin suojelemaan kiinalaisille myötämielisiä laamoja ja luostareita.


title: Kiinan–Tiibetin sota

text: Tiibetin armeijalla oli 7 000–8 000 huonosti varustettua ja koulutettua miestä, joita johti Itä-Tiibetin kuvernööri Ngabo Ngawang Jigme. Tiibetin armeijalla oli 8 500 kivääriä, 50 tykkiä, 250 kranaatinheitintä ja 200 konekivääriä. Kiinalaiset onnistuivat taktiikassaan, ja he piirittivät tiibetiläiset Chandossa, jossa 19. lokakuuta käydyssä taistelussa he ottivat Ngabon vangiksi ja surmasivat 5 700 kaikkiaan 7 000 taisteluun osallistuneesta tiibetiläissotilaasta. Ngabo antautui kiinalaisjoukkoja johtaneelle kenraali Wang Chinille. Koko Itä-Tiibet vallattiin lokakuun kuluessa. 7. joulukuuta hän lähetti kaksi viestinviejää Lhasaan kertomaan 14. dalai-lamalle ja Kashagille (kabinetti) Chandon tilanteesta ja viemään heille 10-kohtaisen Kiinan rauhantarjouksen.


title: Kiinan–Tiibetin sota

text: Tiibetin parlamentti neuvotteli keskenään rauhanehdoista 12. joulukuuta. Samoihin aikoihin Kashag ja kolmen suurimman luostarin apotit pitivät salaisen kokouksen koskien Dalai Laman turvallisuutta. Useimpien mielestä hänen ei ollut turvallista jäädä Lhasaan. 16. joulukuuta Dalai Lama, kaksi hänen tutoriaan ja Kashagin jäsenet lähtivät kohti Dromoa Tiibetin Intian rajan läheisyyteen. Dalai Lama osoitti ennen lähtöään pääministerin virkaa hoitamaan Lhukhangwan ja Lobsang Tashin. Lisäksi hän nimitti kolme henkilöä auttamaan Ngaboa rauhanneuvotteluissa Kiinan kanssa. Neuvottelut pidettiin Pekingissä 29. huhtikuuta 1951. Rauhansopimuksen allekirjoitti tiibetiläisten puolesta Ngabo 23. toukokuuta. Rauhansopimuksella tiibetiläiset hyväksyivät sen, että Tiibet ei ole itsenäinen ja että kiinalaisten joukot saivat tulla maahan. Tiibet säilytti jonkin asteisen uskonnollisen itsemääräämisoikeuden. Tiibet nimettiin uudelleen Xizangin autonomiseksi alueeksi.


title: Gaspard Bauhin

text: Gaspard Bauhin (myös Caspar Bauhin) (17. tammikuuta 1560 – 5. joulukuuta 1624) oli sveitsiläinen kasvitieteilijä. Hänet tunnetaan teoksestaan "Pinax theatri botanici" (1596), jossa hän kuvasi yli 6 000 kasvilajia. Bauhin myös nimesi lajit yksi- tai kaksiosaisilla latinalaisilla nimillä, jotka erottivat kasvilajit suvun muista lajeista.


title: ILOQ

text: iLOQ Oy on suomalainen yritys, joka kehittää, valmistaa ja markkinoi digitaalisia lukitusratkaisuja, jotka yhdistävät nykyaikaisen mekatroniikan sekä tietoliikenne- ja ohjelmistoteknologian.


title: ILOQ

text: iLOQ perustettiin vuonna 2003. Mika Pukari aloitti kehitystyön vuonna 2004 tavoitteenaan kehittää lukitusratkaisu, jolla ei olisi perinteisten lukitustapojen heikkouksia. Suuri ongelma tyypillisesti perinteisissä mekaanisissa lukitusratkaisuissa on avaimen katoaminen.


title: ILOQ

text: iLOQ:n ensimmäinen lukitusjärjestelmä S10 tuotiin markkinoille syksyllä 2007. Lukitusjärjestelmän ytimenä on sähkömekaaninen lukkosylinteri. Lukkosylinteri on omavoimainen, sillä avaimen työntöliike tuottaa avaimen ja lukon tarvitseman sähköenergian, joten ulkoisia virtalähteitä, kaapelointeja tai paristoja ei vaadita. Avaimet ja lukot ovat uudelleenkäytettäviä.


title: ILOQ

text: Yhtiön liikevaihto oli vuonna 2017 noin 40,3 miljoonaa euroa. iLOQ:n lukkoja on myyty vuoteen 2016 mennessä noin 400 000 Pohjoismaihin sekä Keski-Eurooppaan.


title: ILOQ

text: iLOQ-lukot ovat omavoimaisia, joten ulkoisia virtalähteitä, kaapelointeja tai paristoja ei vaadita lukkoon. Avaimet ja lukot ovat uudelleenkäytettäviä. Mekaanisesti iLOQ:n avaimet ja lukkosylinterit ovat samanlaisia. Ne näyttävät perinteisiltä mekaanisilta avaimilta ja sylintereiltä, mutta ovat ohjelmoitavia ja toimivat sähköisellä tunnistuksella.


title: ILOQ

text: Syksyllä 2015 iLOQ julkaisi verkkoratkaisun, joka mahdollistaa iLOQ S10 -lukitusjärjestelmän laajentamisen etähallittavaksi kulunohjausjärjestelmäksi. Järjestelmän myötä samaa avainta voidaan hallinnoida ja käyttää niin omavoimaisen peruslukon kuin myös sähköistetyn etälukijalla toimivan oven avaamiseen.


title: ILOQ

text: iLOQ on kehittänyt kännykästä virtansa saavan älylukon: iLOQ S50-lukko hyödyntää NFC-teknologiaa lukemalla kulkuoikeuden, kun puhelimelta kosketetaan oven nuppia. Vääntönuppi vapautuu käännettäväksi, jos puhelimen omistajalla on pääsyoikeus. Älylukko voidaan pilvipalvelun kautta ohjelmoida myös siten, että se avautuu vain tiettynä hetkenä päivässä tai vain tiettynä päivänä. Lukon avainvaltuuksia voi vaihdella rajattomasti.


title: Old Firm

text: Old Firm on yhteinen nimitys kahdelle skotlantilaiselle jalkapalloseuralle, Celticille ja Rangersille, ja niiden väliselle derby-ottelulle. Molemmat seurat ovat kotoisin Glasgow'sta. Celtic ja Rangers ovat Skotlannin menestyimmät seurat ja niiden välinen kilpailu on kiivasta.


title: Old Firm

text: Ensimmäisen kerrat Celtic ja Rangers kohtasivat 1888. Pian niiden välille kehittyi tiukka kilpailu ja joukkueiden väliset ottelut keräsivät suuria yleisömääriä. Termi "Old Firm" () sai alkunsa skotlantilaisen lehden ivallisesta viittauksesta Rangersin ja Celticin saamaan taloudelliseen hyötyyn niiden usein keskenään pelaamista otteluista.


title: Old Firm

text: Seurojen välinen kilpailu juontaa juurensa myös uskonnosta ja Pohjois-Irlantiin liittyvästä politiikasta. Celticin kannattajat ovat perinteisesti olleet Skotlannin irlantilaisyhteisön katolilaisia ja Rangersin kannattajat puolestaan protestantteja. Vuoteen 1989 saakka Rangers ei suostunut palkkaamaan katolilaisia, mutta sen jälkeen uskonnolliset erot ovat lieventyneet. Seurojen välistä kilpailua kuvastaa se että 1920-luvun alun jälkeen molempia seuroja edustaneita pelaajia on vain viisi: Alfie Conn, Maurice Johnston, Steven Pressley, Mark Brown ja Kenny Miller.


title: Old Firm

text: Celticin ja Rangersin välistä ottelua on parhaimmillaan seurannut 132 870 katsojaa, kun seurat kohtasivat Skotlannin cupin finaalissa 1969.


title: Old Firm

text: 24. lokakuuta 2010 mennessä Celtic ja Rangers ovat kohdanneet virallisissa otteluissa 388 kertaa:


title: Suur Tõll

text: Suur Tõll on saarenmaalaisessa tarinankerronnassa esiintyvä suurikokoinen hiisi. Suur Tõll liitetään useisiin paikannimiin tai niiden syntytarinoihin erityisesti Saarenmaalla. Suur Tõll oli mahdollisesti sukua saksalaisessa tarinankerronnassa esiintyvälle Tell-nimiselle vastaavalle hahmolle. Suur Tõll esiintyy myös saman nimisessä vuonna 1980 valmistuneessa elokuvassa.


title: Suur Tõll

text: Ensimmäiset kirjalliset tiedot Suur Tõllin tarinoista ovat 1700-luvun lopulta. Peter Süda keräsi monia Suur Tõll aiheisia tarinoita teokseensa "Vana varanduse vakk ehk Saarenmaa vägimees Suur Tõll", joka ilmestyi vuonna 1883. Eno Raud julkaisi Suur Tõllin tarinoita kirjassaan "Suur Tõll", joka julkaistiin vuonna 1959. Kaikkiaan Suur Tõll aiheisia tarinoita on merkitty muistiin 189.


title: Suur Tõll

text: Suur Tõllilla on tarinoiden mukaan veli Leiger, joka asui Hiidenmaalla. Perheeseen kuului myös vaimo Piret, joka on mahdollisesti saanut nimensä skandinaavisesta nimestä Birgit. Suur Tõllilla oli lisäksi poika, niin sanottu Noor Tõll (Nuori Tõll), jolle ei tarinoissa mainita tarkempaa nimeä. Tarinoissa Suur Tõllin vastustajana on Piru, joka esiintyy suurimmassa osassa Suur Tõllista kertovista tarinoista. Monessa tarinassa esiintyy eri tavoin kivet tai niiden siirtäminen. Erilaiset kivikasat tai suurikokoiset kivet selitetään usein eri tavoin Suur Tõlliin liittyväksi. Joihinkin tällaisiin kiviin on liitetty myös uskomuksia niiden parantavasta voimasta. Suur Tõll liittyy moniin eri paikannimiin. Naissaari syntyi erään tarinan mukaan Suur Tõllin vaimon pudottua mereen ja hukuttua, jolloin hänestä muodostui saari. Kübarsaari taas syntyi tarinan mukaan Suur Tõllin mereen pudonneesta kypärästä. Suur Tõllin kotipaikalla on kaksi ehdokasta, joista molemmat sijaitsevat Saarenmaalla: Tõlluste ja Tõllin kylä. Kuolinpaikka on eri tarinoiden mukaan monessa eri paikassa.


title: Twisted Pictures

text: Twisted Pictures on yhdysvaltalainen tuotantoyhtiö, joka tuottaa lähinnä kauhuelokuvia.


title: Jussi Pesonen (toimitusjohtaja)

text: Jussi Heikki Pesonen (s. 24. marraskuuta 1960 Helsinki) on ollut UPM:n toimitusjohtaja tammikuusta 2004. Lokakuussa 2013 häntä ehdotettiin Metsäteollisuus ry:n johtoon vuodelle 2014.


title: Jussi Pesonen (toimitusjohtaja)

text: Pesosen johdolla UPM on määritellyt strategiaansa uudelleen paperin kulutuksen supistuessa Euroopassa. Yhtiö on tehostanut toimintaansa ja tehnyt rakennemuutoksia Euroopan perinteisillä markkinoilla, investoinut Aasian ja latinalaisen Amerikan kasvumarkkinoille sekä kehittänyt uutta biopohjaisiin tuotteisiin perustuvaa liiketoimintaa. Yhtiön kasvuliiketoimintoja ovat energia, sellu, tarrat sekä paperi Aasiassa. Yhtiö on asemoinut itsensä Biofore-yhtiöksi yhdistämällä perinteisen metsäteollisuuden ja puubiomassaan perustuvat uudet innovaatiot. Puupohjainen biodiesel ja puumuovikomposiitit ovat esimerkkejä uusista kehittyvistä tuotteista.


title: Jussi Pesonen (toimitusjohtaja)

text: Tunnustuksena UPM:n toteuttamalle strategialle yhtiö valittiin vuosina 2012 ja 2013 Dow Jonesin kestävän kehityksen indeksissä johtavaksi yritykseksi sekä metsäteollisuudessa että supersektorilla, joka koostuu useista kymmenistä luonnonvaroja hyödyntävistä teollisuusyhtiöstä ympäri maailman. Dow Jones arvioi yrityksiä sekä talouteen, ympäristöön että sosiaalisiin tekijöihin liittyvillä kriteereillä.


title: Jussi Pesonen (toimitusjohtaja)

text: Pesonen aloitti UPM:n palveluksessa vuonna 1987. Ennen valintaansa toimitusjohtajaksi vuonna 2004 Pesonen toimi UPM:n varatoimitusjohtajana vuosina 2001–2004. Hän on toiminut myös Sanomalehtipaperit-tuoteryhmän ja Paperitoimialojen johtajana. Hän on toiminut useissa UPM:n johtotehtävissä kaikkiaan neljällä eri tehdaspaikkakunnalla. Vuosina 2000–2001 hän oli tehtaanjohtaja Shottonissa Isossa-Britanniassa ja sitä ennen vuodet 1998–2000 Kaukaan tehtaanjohtaja. Koulutukseltaan Pesonen on prosessitekniikan diplomi-insinööri Oulun yliopistosta vuodelta 1988.


title: Jussi Pesonen (toimitusjohtaja)

text: Pesonen on toiminut UPM:n hallituksen jäsenenä vuodesta 2007 lähtien. Hän on ollut myös suomalaista metsäteollisuutta edustavan Metsäteollisuus ry:n hallituksen jäsenenä vuodesta 2003 lähtien, puheenjohtaja vuosina 2006–2008 sekä hallituksen varapuheenjohtaja vuosina 2005 ja 2009–2011. Hallituksen työvaliokunnan jäsenenä hän oli vuosina 2004–2011.


title: Jussi Pesonen (toimitusjohtaja)

text: Pesonen on toiminut metsäteollisuuden eurooppalaisen etujärjestön CEPI:n ("Confederation of European Paper Industries") puheenjohtajana vuodesta 2012 lähtien. CEPI:n hallituksen jäsen hän on ollut vuodesta 2004 ja Executive Committeén jäsen vuodesta 2006 lähtien. Metsäteollisuuden etujärjestöjen johtajana Pesonen on korostanut teollisuudenalan hyvää ympäristösuorituskykyä sekä tulevaisuudenmahdollisuuksia osana biotalouden kehitystä.


title: Jussi Pesonen (toimitusjohtaja)

text: Elinkeinoelämän järjestöjen hallituspaikkojen ja luottamustoimien lisäksi hän on toiminut Outokumpu Oyj:n hallituksen jäsenenä vuosina 2009–2012. Hän on ollut keskinäisen eläkevakuutusyhtiö Ilmarisen hallintoneuvoston jäsen vuosina 2009–2011, hallituksen jäsen vuodesta 2011 lähtien ja hallituksen puheenjohtaja vuodesta 2012.


title: Vilsandi

text: Vilsandi on saari Saarenmaan länsirannan tuntumassa Viron länsiosassa. Vilsandi on Viron läntisin asuttu saari. Hallinnollisesti se kuuluu Saarenmaan kuntaan. Saari on osa Vilsandin kansallispuistoa. Asukkaita saarella on 20. Saareen pääsee Kihelkonnan Papinsaaren satamasta veneellä tai veden ollessa matalalla kuorma-autolla.


title: Vilsandi

text: Vilsandi on pinta-alaltaan 8,75 km². Vilsandissa on Viron alueella kaikkein eniten aurinkoisia päiviä, ja sää on talvellakin leuto. Vilsandin länsirannikolla on joukko pieniä saaria, joita sanotaan lintusaariksi. Saaret ovat Alumine Vaika, Keskmine Vaika, Ülemine Vaika, Mustpank, Kullipank ja Karirahu. Saari on noussut merestä vasta 2000 vuotta sitten.


title: Vilsandi

text: Eläimistä saarella tavataan erityisesti lintuja, joita on havaittu 247 eri lajia. Alueella pesiviin lintulajeihin lukeutuvat harmaahanhet, haahka, sinisorsa ja ristisorsa. Saarella esiintyy myös luotokirvistä, jota ei tavata muualla Virossa. Nisäkkäistä saarella tavataan muun muassa metsäkaurista, siiliä sekä erilaisia pikkupetoja ja jyrsijöitä. Satunnaisesti saarella on tavattu myös hirviä ja villisikoja. Lisäksi saarella tavataan rantakäärmettä, rupikonnaa ja haisukonnaa, joista jälkimmäinen on tuntemattomasta syystä harvinaistunut historiallisiin määriin nähden. Kasveista saarella esiintyy harvinaisena tanskankuirimo. Saarelle maisemaa huoltamaan tuodut, vapaasti laiduntavat naudat ovat herättäneet vastustusta saarelaisten keskuudessa. Niiden sanotaan tuhoavan puutarhoja ja muodostavan mahdollisesti uhan lapsille.


title: Vilsandi

text: Viidumäellä kasvaa 660 kasvilajia, joista 57 on Virossa suojeltu. Yksi kuuluisimmista lajeista on Saarenmaan pikkulaukku sekä yökönlehti. Viidunmäelle on rakennettu 30-metrinen näkötorni. Viidunmäeltä kotoisin olevia kuuluisia henkilöitä Tammikin talosta ovat Peeter Süda (1883-1920) ja samanniminen setänsä Peeter Süda (1830-1893), joka keräsi hiisi Suur Tõlliä koskevan kansanperinteen kirjaksi nimeltä "Suur Tõllu lood".


title: Vilsandi

text: Ensimmäiset kirjalliset tiedot Vilsandin saaresta ovat vuodelta 1645. Vielä tuolloin saari oli asumaton ja se muodostui kahdesta osasta. Perimätiedon mukaan saaren ensimmäinen asukas oli hollantilainen merikapteeni Johan Doll, jonka laiva oli uponnut lähistölle. Myöhemmin Vilsandi kuului Kihelkonnan kirkkoherralle. Enimmillään saarella asui parisataa asukasta. Vuonna 1809 saarelle rakennettiin 37 metriä korkea majakka. Lintujen suojelun saarella aloitti majakan päälliköksi vuonna 1906 tullut Artur Toom, joka vuokrasi Vilsandia ympäröiviä luotoja Kihelkonnan seurakunnalta. Hän halusi estää linnunmunien keruun, mikä herätti vastustusta muissa vilsandilaisissa. Hän sai kuitenkin tukea muutamilta merikapteeneilta, ja lopulta luodoille perustettiin Venäjän keisarikunnan ensimmäinen suojelualue. Ensimmäinen ja toinen maailmansota hävittivät saarta ja suojelualuetta, mutta alue toipui molemmista sodista. Vuonna 1957 suojelualue perustettiin uudestaan, ja tällä kertaa se sisälsi myös itse Vilsandin saaren. Saaren asukasluku putosi huippulukemistaan pariin kymmeneen asukkaaseen, mutta asukasmäärän lisäämiseen ei edes tähdätä.


title: Urheiluakatemia

text: Urheiluakatemiat ovat Suomeen 2000-luvun alussa syntyneitä yhteistyöverkostoja, joiden tarkoituksena on auttaa huipulle tähtääviä urheilijoita yhdistämään valmentautuminen, opiskelu ja muu elämä. Niiden valtakunnallisesta kehittämisestä vastaa Suomen Olympiakomitean urheiluakatemiaohjelma. Suomessa on 20 urheiluakatemiaa.


title: Urheiluakatemia

text: Suomessa toimii 15 urheilulukiota ja 15 urheilijoiden ammatillisen peruskoulutuksen järjestäjää. Urheiluakatemiat syntyivät tämän valtakunnallisen urheiluoppilaitosjärjestelmän tueksi. Nuorista urheilijoista jopa 75 % haluaa jatkaa opintoja korkea-asteella, jossa ennen urheiluakatemioita ei ollut urheilijoita huomioivaa yhtenäistä järjestelmää.


title: Urheiluakatemia

text: Toiminta-ajatus ja akatemiakäytäntö yleistyivät Suomessa varsin nopeasti. Viime vuosina urheiluakatemioiden valtakunnallinen yhteistyö on tiivistynyt ja Suomen Olympiakomitean toimintaa tukeva rooli vahvistunut. Organisoitumistavat vaihtelevat tavoitteen ollessa kuitenkin yhteinen: urheilijan mahdollisuus keskittyä sekä urheiluun ja opintoihin ja menestyä molemmissa.


title: Sõrvenniemi

text: Sõrvenniemi () on niemimaa Saarenmaalla Riianlahden ja Itämeren välissä. Hallinnollisesti se kuuluu Saarenmaan kuntaan ja Saarenmaan maakuntaan. Alue on melko harvaan asuttua, ja siellä on noin 1 600 asukasta. Kuurinmaan rannikon ja Sõrvenniemen väliin jäävää merialuetta kutsutaan Kuurinkurkuksi tai Irbensalmeksi ().


title: Sõrvenniemi

text: Sõrvenniemi on pituudeltaan 32 kilometriä ja kapeimillaan se on vain 2 kilometriä leveä. Keskikohdastaan Torgusta Mäebeen se on 18 kilometriä leveä. Sõrvenniemen länsirannalla on eteläänpäin kohoavia dyynejä. Korkeimmat niistä ovat 16 metriä korkeita. Niemen itäosissa dyynit päättyvät suoniityille. Dyyneistä suuri osa on metsittynyt ja niemimaa on muutenkin suurimmaksi osaksi metsän peitossa. Metsistä yli puolet on mäntymetsää. Lehtimetsää on neljännesosa. Lehdoissa kasvaa muun muassa metsäomenapuita, kynäjalavaa ja kämmekkää. Sõrvenniemen eteläisin kärki eli Sõrvensääre päättyy pieniin saariin ja kariin. Siellä sijaitsevat Lombimaan, Vesitükimaan ja Pitkasäärenmaan särkkäseljänteet ja soravallit. Kovassa aallokossa ne muuttavat usein muotoaan. Sõrven sääre on suosittu lintubongauspaikka. Sen kohdalta kulkee muuttolintujen kulkureitti, jota ne käyttävät välttääkseen lentämistä avomerellä.


title: Sõrvenniemi

text: Kirjallisissa lähteissä alue on mainittu ensimmäisen kerran vuonna 1234 nimellä "Sworve". Sõrvenniemen Rouklin tammistossa sijaitsee muinainen viikinkien pyhättö. Vuonna 1838 Rahusten kylän miehet tekivät retken Gotlantiin Fårön saarelle hakemaan rautatankoja sinne uponneesta laivasta. Tästä aiheutui oikeusjuttu, jossa jokaiselle osanottajalle määrättiin rangaistus. Alue kärsi pahoin toisessa maailmansodassa. Esimerkiksi Torgun kunnassa asui ennen sotaa 4 000 asukasta, kun siellä oli sodan jälkeen enää 400 asukasta. Talvella 1939–1940 Neuvostoliiton Itämeren laivaston joukot ottivat haltuunsa Mőntun koulun, Mőntun puiston ja Mőntun sataman ja tuhosivat esimerkiksi Mőntun koulun polttopuiksi. Lisäksi ympäristön asukkaiden piti lähteä kodeistaan. Mőntun puistoon sijoitettiin torpedoja. Tuhoutuneen Mőntun koulun kivijalalle ovat entiset oppilaat tuoneet muistokiven.


title: Sõrvenniemi

text: Sodan aikana saksalaiset miehittivät alueen ja vuonna 1944 niemellä käytiin ankaria taisteluja neuvostojoukkojen ja niemelle Kuurinmaalle mottiin jääneiden joukkojen evakuoimisen suojaamiseksi jääneiden saksalaisten välillä.


title: Sõrvenniemi

text: Taistelujen aikana niemellä sijainneista 30 kylästä 14 tuhoutui kokonaan. Sodan jälkeen monet alueelta pakoon lähteneet eivät voineet palata koteihinsa neuvostoarmeijan pystyttässä paikalle sotilastukikohtia.


title: Teemu Kujanpää

text: Teemu Kujanpää (s. 31. joulukuuta 1973 Turku) on entinen suomalainen jalkapalloilija. Hän oli pelipaikaltaan keskuspuolustaja tai laitapuolustaja. Hän edusti muun muassa Turun Palloseuraa, jossa hän pelasi 33 Veikkausliiga-ottelua vuosina 1995–1996.


title: Tigi Bed Head

text: Tigi Bed Head (tunnetaan yleisimmiten pelkästään Bed Head) on brittiläisen Tigin luoma tuotesarja, johon sisältyy pääasiallisesti hiusten hoito-ja muotoilutuotteita, mutta myös kosmetiikkaa, ihonpuhdistustuotteita ja muotoilulaitteita. Bed Headin tuotenimikkeitä ovat muun muassa Superstar, Moisture Maniac ja Foxy Curls. Sarjan tunnuslause kuuluu: "You must have sense of humour to use our products", suomeksi: sinulla täytyy olla huumorintajua käyttääksesi tuotteitamme. Tigi Bed Head luetellaan parturi-kampaamotuotteiksi, joka tarkoittaa että niitä ei yleisimmiten saa yleisistä päivittäistavarataloista, vaan parturi-kampaamoliikkeistä. Tigi Bed Head ei ennen testannut tuotteitaan eläinkokeilla, mutta nykyään sen omistaa Unilever, joka käyttää eläinkokeita.


title: Yamar Thiam

text: Yamar Thiam (s. 12. helmikuuta 1962, Malla, Senegal) on senegalilaissyntyinen rumpali. Thiam alkoi soittaa puhuvaa rumpua (tama) korvakuulolta, lisäten traditioon omia luovia osuuksiaan. Thiamit muuttivat 1972 Senegalin pääkaupunki Dakariin, jossa saman vuosikymmenen lopulla syntyi kansallinen pop-musiikin suuntaus mbalax. Alle 20-vuotiaana mbalax-yhtyeissä muusikon uransa aloittanut Yamar Thiam on soittanut myös Afrikan kuuluisimman muusikon Youssou N'Dourin perustamassa "Super Etoile de Dakar" -yhtyeessä. Suomalainen kitaristi Hasse Walli kokosi 1988 Dakarin parhaista muusikoista musiikin eri genrejä fuusioineen Asamaan–yhtyeen, johon myös Yamar kuului.


title: Yamar Thiam

text: Suomessa asuvien senegalilaismuusikkojen muodostama, mblaxia sekä perinteistä rumpu- ja laulumusiikkia esittävä Galaxy soitti ensimmäiset rytminsä 1991. Galaxyn soittaessa perinteisiä Wolof-heimon rytmejä johtajarumpuna toimii Yamar Thiamin puhuva rumpu, tama. Kaksi CD:tä ("Nobeel", 1997 ja "L’Insecurité", 2003) julkaisseen Galaxyn lisäksi Yamar Thiam on ollut jo 15 vuotta mukana Konserttikeskuksen kysytyimpiin kokoonpanoihin kuuluvassa, mm. suomalaista runoutta tulkitsevassa Lyyran Tähtikuvio & Vega –yhtyeessä. Galaxyn tavoin myös Lyyran tähtikuvio yhdistää eri kulttuurien musiikillisia aineksia glokaaliksi coktailiksi.


title: Yamar Thiam

text: Yamar Thiamin wolofinkielistä laulua on kuultavissa myös Mikko Alatalon ja Juice Leskisen 2004 julkaistulla CD:llä "Senaattori ja Boheemi". Yamar Thiam lukeutuu kansallisesti ja kansainvälisesti arvostetuimpien muusikkojemme joukkoon. Muusikontyönsä ohessa hän on myös griot, kalevalaisten runonlaulajiemme kaltainen oman heimonsa suullisen perinteen säilyttäjä ja eteenpäin siirtäjä. valtiovalta katsoi 2005 Galaxyn ansiot Suomi-palkinnon arvoisiksi, ja vuotta myöhemmin Yamar Thiamille myönnettiin Alajärven kaupungin kulttuuripalkinto. Suomeen 1992 muuttaneen ja Alajärvellä vuodesta 1998 asuneen Yamar Thiamin perheen muodostavat vaimo ja kaksi tytärtä.


title: Moklobemidi

text: Moklobemidi (kauppanimillä "Aurorix" sekä muiden muassa "Moclobemide Ratiopharm") on toisen sukupolven monoamiinioksidaasiestäjiin (MAOI) lukeutuva mielialalääke ja ainoa Suomen markkinoilla oleva palautuvien ja selektiivisten MAO-A-estäjien (RIMA) ryhmään kuuluva lääkeaine. Se tuli saataville 1970-luvun loppupuolella, kliinisten lääkekokeiden alkaessa 1977 ja on yksi vanhimpia Suomessa yhä käytössä olevia masennuslääkkeitä.


title: Moklobemidi

text: Moklobemidin tunnetuin kauppanimi Suomessa on "Aurorix". Sitä valmistaa lääkeyritys Roche. Myös rinnakkaisvalmisteita on tätä nykyä saatavilla. Lääkeaine kehiteltiin iproniatsidin ja nialamidin jälkeen. Näillä oli maksatoksisia ominaisuuksia. Moklobemidillä ei tätä vaarallista ominaisuutta ole, kuitenkin varovaisuutta on noudatettava maksasairautta sairastavien kohdalla.


title: Moklobemidi

text: Masennuksen ohella moklobemidiä voidaan käyttää lieventämään sosiaalisia pelkotiloja eli fobioita. Hoidon alkuvaiheessa ahdistuneisuus saattaa kuitenkin lisääntyä.


title: Moklobemidi

text: Lääkemuotona ovat 150 mg ja 300 mg vaikuttavaa ainetta sisältävät tabletit, jotka otetaan suun kautta. Normaali terapeuttinen annos masennustilan hoidossa on 300–600 mg vuorokaudessa jaettuna 2–3 annokseen. Sosiaalisten pelkotilojen hoidossa 600–900 mg vuorokausiannos on havaittu tehokkaammaksi.


title: Moklobemidi

text: Moklobemidin huippupitoisuus veriplasmassa saavutetaan jo 1–2 tunnin kuluessa lääkkeen ottamisesta ja sen puoliintumisaika on varsin lyhyt, minkä vuoksi lääke jaetaan kahteen tai useampaan annokseen, jotka otetaan aterian jälkeen. Lääkkeen erittyminen rintamaitoon havaittiin 300 mg kerta-annoksella toteutetussa tutkimuksessa erittäin vähäiseksi, eikä sitä havaittu enää 12 h annostuksen jälkeen.


title: Moklobemidi

text: Moklobemidia ei tule käyttää samanaikaisesti tiettyjen muiden lääkeaineiden, kuten SSRI-lääkkeiden, kanssa tai aloittaa välittömästi niiden käytön loputtua, koska tästä saattaa aiheutua hengenvaarallinen serotoniinioireyhtymä. Riski on erityisesti serotonergisten yhdisteiden, kuten MDMA:n eli ”ekstaasin” sekakäytön kohdalla, josta on seurannut useita kuolemantapauksia. Myös tietyissä yskänlääkkeissä käytettävän dekstrometorfaanin, vahvojen kipulääkkeiden (opiaatit), triptaaneihin kuuluvien migreenilääkkeiden ja selegiliinin (Parkinsontautilääke) samanaikainen käyttö on kiellettyä.


title: Moklobemidi

text: Ensimmäisen sukupolven palautumattomilla MAOI-lääkeaineilla oli ruokavaliorajoituksia runsaasti tyramiinia sisältävien ruoka-aineiden, kuten kypsytettyjen juustojen ja punaviinin, osalta. Moklobemidin yhteisvaikutusta tyramiinin kanssa pidetään mitättömänä, eikä ruokavaliorajoituksiin ole aihetta. Hypertensiivistä vaikutusta saattaa silti esiintyä kliinisesti merkittävänä epätavanomaisen suurilla, yli 900 mg vuorokausiannoksilla.


title: Moklobemidi

text: Moklobemidiä pidetään kohtalaisen hyvin siedettynä. Sillä ei ole rauhoittavaa vaikutusta, joka on tunnusomainen etenkin trisyklisille antidepressanteille (TCA). Eräänä moklobemidin etuna on pidetty sen tuomaa verrattain nopeata hoitovastetta, jonka pitäisi ilmetä jo ensimmäisen hoitoviikon aikana. Yleensä masennuslääkettä on käytettävä useita viikkoja ennen kuin terapeuttinen vaikutus ilmenee. Moklobemidi ei aiheuta painon nousua. SSRI-lääkkeille ominaiset ruoansulatuskanavan haittavaikutukset ja erityisesti seksuaalitoimintojen häiriöt ovat harvinaisia. Sitä vastoin moklobemidilla on havaittu seksuaalitoimintoja parantava vaikutus.


title: Moklobemidi

text: Moklobemidi on havaittu fluoksetiinia tehokkaammaksi masennusjakson, kaksoismasennuksen sekä epätyypillisen masennustilan lääkehoidossa.


title: Moklobemidi

text: Sertraliini on havaittu epätyypillisessä masennuksessa moklobemidia tehokkaammaksi.


title: Moklobemidi

text: Paniikkihäiriön hoidossa teho on havaittu 450 mg annoksella 8 viikkoa hoidon aloittamisesta lähes samaksi kuin fluoksetiinilla.


title: Moklobemidi

text: Bulimian hoidossa moklobemidi ei osoittautunut lumetta tehokkaammaksi 600 mg annoksella 6 viikon tutkimusjakson aikana; tosin tutkimuksessa ei eritelty potilaita, joilla MAO A-entsyymi toimi geneettisistä syistä tavallista nopeammin, niistä potilaista, joilla MAO A -entsyymi toimi normaalilla nopeudella.


title: Jalasjärven Jalas

text: Jalasjärven Jalas on kurikkalainen urheiluseura, jolla on toimintaa hiihdossa, pesäpallossa, jalkapallossa, lentopallossa, painissa, salibandyssa, sulkapallossa, suunnistuksessa ja yleisurheilussa. Jalaksen tunnetuin urheilija on kävelijä Jarkko Kinnunen.


title: Jalasjärven Jalas

text: Jalkapallossa Jalaksella on toimintaa sekä miehissä jotka pelaavat VI-divisioonaa, sekä junioreissa 8-vuotiaista 17-vuotiaisiin poikiin sekä C-ikäisissä tytöissä.


title: Jalasjärven Jalas

text: Lentopallossa miesten joukkueet pelaa 4-sarjassa ja harrastesarjassa, sekä naisten joukkue 3-sarjassa. Junioritoimintaa on lähes kaikissa ikäluokissa.


title: Jalasjärven Jalas

text: Pesäpallossa Jalasjärven Jalaksella oli vuonna 2010 13 joukkuetta. Sekä miesten että naisten edustusjoukkueet pelaavat toiseksi korkeimmalla sarjatasolla, Ykköspesiksessä kaudella 2017.


title: McLaren MP4-25

text: Mclaren MP4-25 oli Mclaren-tallin käyttämä auto kaudella 2010. Kuljettajina olivat hallitseva maailmanmestari Jenson Button ja Lewis Hamilton. Yhteensä autolla voitettiin viisi kilpailua. Valmistajien MM-sarjassa talli sijoittui toiseksi.


title: Ajlun

text: Ajlun (محافظة عجلون) on yksi Jordanian kahdestatoista kuvernoraatista.. Kuvernoraatti sijaitsee maan pääkaupungin Ammanin pohjoispuolella. Sen pinta-ala on 420 neliökilometriä ja pääkaupunki 'Ajlūn. Alueella eli vuonna 2008 yhteensä 134 500 ihmistä.


title: Selje

text: Selje on kunta Sognin ja Fjordanen läänissä Norjassa. Kunnan hallinnollinen keskus on 685:n asukkaan Seljen kylä. Tammikuussa 2013 tehdyn väestönlaskennan mukaan koko kunnassa oli 2 789 asukasta. Kunnan vieressä sijaitsee Nordfjord.


title: Sähköinsinööri

text:
Sähköinsinööri on sähkö- ja elektroniikka-alan korkea-asteen koulutuksen saanut insinööri tai diplomi-insinööri. Hän voi olla
erikoistunut sähkövoimatekniikkaan, elektroniikkaan, tietoliikennetekniikkaan, tietokonetekniikkaan tai automaatioon.


title: Sähköinsinööri

text:
Sähköinsinööri työskentelee tyypillisesti energiayhtiöissä tai sähkölaitteita ja niiden osia valmistavissa teollisuusyrityksissä.
Sähköteollisuudessa tehtäviä ovat laitteiden suunnittelu, tuotekehitys ja tuotannon suunnittelu. Sähköinsinöörin koulutuksen voi saada
ammattikorkeakoulussa.


title: Sähköinsinööri

text: Sähkötekniikan diplomi-insinööriksi voi puolestaan opiskella yliopistoissa.


title: Formula 3 Euroseries

text: Formula 3 Euroseries oli eurooppalainen moottoriurheilusarja, joka perustettiin vuonna 2003. Sarjassa kilpailtiin yhdeksällä eri radalla kaksi kilpailua. Pisteet jaettiin kahdeksalle parhaalle menetelmällä 10-8-6-5-4-3-2-1 ja sprinttikilpailussa kuudelle parhaalle pistein 6-5-4-3-2-1. Lisäksi paalupaikasta sai lisäpisteen. Sarjan autot valmisti Dallara ja moottorit toimittivat Mercedes ja Volkswagen. Renkaat toimitti Kumho.


title: Formula 3 Euroseries

text: Sarjan mestaruuden voittivat Ryan Briscoe, Jamie Green, Lewis Hamilton, Paul di Resta, Romain Grosjean, Nico Hülkenberg, Jules Bianchi, Edoardo Mortara, Roberto Merhi ja Daniel Juncadella. Eniten tallimestaruuksia on ART-tallilla, joka kilpaili ASM Formule 3 -nimellä vuosina 2003-2007 ja ART -nimellä vuodesta 2008 lähtien.


title: Formula 3 Euroseries

text: Sarja yhdistyy vuodesta 2013 eteenpäin Euroopan Formula 3 mestaruussarjan kanssa.


title: Treaty of Alliance

text: Treaty of Alliance (, myös nimellä The Treaty of Alliance with France) oli Ranskan ja Yhdysvaltojen tekemä sopimus Yhdysvaltain vapaussodan aikaan. Sopimuksessa maat lupasivat toisilleen sotilaallista tukea, mikäli Britannia hyökkäisi jommankumman kimppuun. Treaty of Alliancen allekirjoittivat Ranskan silloinen kuningas Ludvig XVI ja Yhdysvaltain toinen mannermaakongressi 6. helmikuuta 1778.


title: Schleswig-Flensburg

text: Schleswig-Flensburg (, ) on piirikunta Schleswig-Holsteinin osavaltiossa Saksassa. Se rajautuu lännessä Pohjois-Frieslandin piirikuntaan, etelässä Dithmarschenin piirikuntaan, kaakossa Rendsburg-Eckernförden piirikuntaan ja pohjoisessa Flensburgin kaupunkipiiriin ja Etelä-Tanskan hallinnolliseen alueeseen. Piirikunnan pinta-ala on noin 2 071 neliökilometriä ja asukasluku 198 250 vuoden 2010 alussa. Schleswig-Flensburgin pääkaupunki noin 24 000 asukkaan Schleswig.


title: Saint Louis (joki)

text: Saint Louis on Yhdysvalloissa virtaava, lähes 290 kilometriä pitkä joki, joka on Nipigonjoen jälkeen toiseksi suurin Yläjärven latvajoki. Sen valuma-alue sijaitsee suurimmaksi osaksi St. Louisin piirikunnassa ja käsittää 9 400 neliökilometriä Minnesotan osavaltiossa sekä 700 neliökilometriä Wisconsinin osavaltiossa.


title: Saint Louis (joki)

text: Saint Louis saa alkunsa Seven Beaverin järvestä Mesabi Rangen laajalla rautamalmivyöhykkeellä. Sieltä se virtaa moreenipitoisten metsämaiden halki kohti lounasta ja kohtaa useita pieniä sivujokia. Floodwoodin kylän kohdalla joki kääntyy kaakkoon, ja pian Brookstonin jälkeen siihen laskee Cloquetjoki. Thomsonista alavirtaan maisemat muuttuvat nopeasti, kun joki sukeltaa syvään ja kapeaan rotkoon ja ohittaa Jay Cooke State Parkin savikivi- ja grauvakkamuodostumat sekä muinaiset punasavikerrostumat, jotka jäivät jäljelle Duluthin jääjärvestä. Joenuoma on tehnyt noin 290 kilometriä pitkän, C-kirjaimen muotoisen matkan, kunnes se lopulta levenee Yläjärveen päättyväksi pitkäksi estuaariksi.


title: Saint Louis (joki)

text: Saint Louisin sokkeloinen estuaari on pinta-alaltaan lähes 50 neliökilometriä ja siihen kuuluu lukuisia saaria ja poukamia. Suurimpia lahtia ovat St. Louis Bay, Superior Bay ja Allouez Bay, johon laskee Nemadjijoki lounaasta. Estuaarin rannoilla on paljon teollisuutta Yläjärven lähistöllä, mutta kauempana sisämaassa se on ainakin osittain luonnontilainen. Minnesotan ja Wisconsinin välinen raja myötäilee estuaarin kulkua sen suulle asti.


title: Saint Louis (joki)

text: Arkeologiset löydökset osoittavat, että Saint Louisin ympäristössä oli ihmisiä jo 7000 eaa. Ensimmäiset asukkaat olivat metsästäjiä ja keräilijöitä, jotka vuoden 1000 eaa. paikkeilla alkoivat viljellä intiaaniriisiä ja perustaa pysyviä kyliä. Ranskalaisten tutkimusmatkailijoiden Pierre-Esprit Radissonin ja Médard des Groseilliers’n käydessä seudulla vuonna 1659 siellä eli dakotaintiaaneja. Vuoteen 1776 mennessä dakotien tilalle oli muuttanut Suurten järvien alueelta ojibwoita, jotka ovat yhä alueen suurin alkuperäiskansa.


title: Saint Louis (joki)

text: Saint Louisin ympäristöön perustettiin 1700-luvulla useita turkiskauppaan keskittyneitä kauppa-asemia, mutta varsinaisesti seutu alkoi kehittyä vasta seuraavalla vuosisadalla. Jokisuulle perustettiin Superiorin (1853) ja Duluthin kylät (1856), joista kasvoi muutamassa vuosikymmenessä kauppaa ja teollisuutta harjoittavia satamakaupunkeja. Nykyään Saint Louisin vesistöalueella elää yhteensä noin 210 000 ihmistä, joista hieman yli puolet asuu Duluthissa ja Superiorissa.


title: Konnantädyke

text: Konnantädyke ("Veronica anagallis-aquatica") on monivuotinen, Euraasiasta kotoisin oleva kasvilaji. Suomessa laji kasvaa vakiintuneena ainoastaan Ahvenanmaalla, jossa se on rauhoitettu.


title: Konnantädyke

text: Konnantädykkeen pystyt varret ovat kaljuja ja kasvavat 20–60 cm pitkiksi. Lehdet ovat varrella vastakkain. Alimmat lehdet ovat ruodillisia, ylemmät melkein sepiviä. Lehden lapa on muodoltaan puikea ja kärkiosasta epäsäännöllisen hampainen. Kukinnot kasvavat ylimmistä lehtihangoista. Kukinto on pitkä ja tiheä terttu, jossa on vaaleansinisiä ja sinipunasuonisia 5–10 mm leveitä kukkia. Yläviistossa oleva kukkaperä on tavallisesti tukilehteä pidempi. Konnantädyke kukkii kesä-elokuussa. Siemenet sisältävä kota on pallomainen, verhiön pituinen tai lyhyempi. Lajin siementuotanto on erittäin runsasta ja se kykenee valtaamaan nopeasti avautuvia kasvupaikkoja.


title: Konnantädyke

text: Konnantädyke muistuttaa jonkin verran vesitädykettä ("V. catenata"), jonka kanssa se voi risteytyä. Risteymiä tunnetaan myös ojatädykkeen kanssa.


title: Konnantädyke

text: Konnantädykettä kasvaa koko Euroopassa Fennoskandian ja Venäjän pohjoisosia lukuun ottamatta. Yhtenäinen levinneisyysalue ulottuu lisäksi Pohjois-Afrikkaan, Turkkiin, Lähi-itään ja Keski-Aasiaan. Lajia tavataan monin paikoin muualtakin Aasiasta, kuten Intiasta ja Kiinasta. Konnantädyke on levinnyt ihmisen mukana moneen muuhunkin paikkaan maapallolla, esimerkiksi Yhdysvaltoihin. Suomessa konnantädyke kasvaa levinneisyysalueensa pohjoisrajoilla. Vakiintuneena lajina se kasvaa vain Ahvenanmaalla Eckerössä. Lisäksi lajista tunnetaan pitkäaikainen tulokasesiintymä Kouvolasta. Muualta Manner-Suomesta tunnetaan muutama jo hävinnyt painolasti- ja sotatulokasesiintymä, muun muassa Kainuusta ja Oulusta.


title: Konnantädyke

text: Konnantädykettä kasvaa kosteilla niityillä, puronvarsilla, pellonojissa, painolastipaikoilla ja lastauspaikoilla. Suomessa lajia uhkaa lähinnä kasvupaikkojen umpeenkasvaminen.


title: Nordfriesland

text: Nordfriesland (, ) on piirikunta Schleswig-Holsteinin osavaltiossa Saksassa. Se rajautuu idässä Schleswig-Flensburgin piirikuntaan, etelässä Dithmarschenin piirikuntaan ja pohjoisessa Etelä-Tanskan hallinnolliseen alueeseen. Piirikunnan pinta-ala on 2 048 neliökilometriä ja asukasluku 165 707 vuonna 2010. Sen pääkaupunki on Husum.


title: Ngabo Ngawang Jigme

text: Ngabo Ngawang Jigme (tiibetiläisin aakkosin ང་ཕོད་ངག་དབང་འཇིགས་མེད་) (helmikuu 1910 - 23. joulukuuta 2009) oli tiibetiläinen virkamies, joka toimi erilaisissa hallinnollisissa ja sotilaallisissa tehtävissä ensin itsenäisessä Tiibetissä ja sittemmin Kiinan vallan alaisuudessa. Hän oli Kiinan–Tiibetin sodan päättäneiden neuvottelujen tiibettiläisen puolen johtaja. Kiinalaisessa hallinossa hän toimi muun muassa Kiinan kansan neuvoa-antavan poliittisen konferenssin puheenjohtajana ja Tiibetin autonomisen alueen hallinnon puheenjohtajana.


title: Ngabo Ngawang Jigme

text: Ngabo syntyi Lhasassa helmikuussa vuonna 1910. Hänen perheensä kuului paikalliseen ylimystöön. Ngabo opiskeli Tiibettiläistä kirjallisuutta, ja myöhemmin hän opiskeli myös Isossa-Britanniassa. Vuonna 1932 hän astui Tiibetin armeijan palvelukseen ja hänestä tuli myöhemmin sen komentaja. Vuonna 1950 hänestä tuli "Dhochi" eli vapaasti kääntäen kenraalikuvernööri Itä-Tiibetin alueelle. Hän johti tiibettiläisten sotajoukkojen vastarintaa maahanhyökänneitä kiinalaisia joukkoja vastaan. Hänen joukkonsa tuhottiin Chandossa käydyssä taistelussa, ja hän antautui kiinalaiselle kenraali Wang Chinille 19. lokakuuta 1950. Tämän jälkeen hän johti tiibettiläisiä Kiinan kanssa käydyissä rauhanneuvotteluissa ja allekirjoitti rauhansopimuksen, jolla Tiibet liitettiin Kiinaan. Tämän jälkeen hän toimi erilaisissa hallinnollisissa tehtävissä Xizangin autonomisella alueella, joka oli muodostettu valloitetusta Tiibetistä. Tämän lisäksi hän toimi myös Pekingissä. Vaikka hän toimikin Kiinan hallinnossa, hän myös arvosteli Kiinan Tiibetin hallintoa. Ngabo kuoli 99-vuotiaana 23. joulukuuta 2009 pekingiläisessä sairaalassa.


title: Ngabo Ngawang Jigme

text: Ngabolla oli vaimo, jonka kanssa hänellä oli 10 lasta. Hänen poikansa Jigme Ngapo lähti Kiinasta 1980-luvulla ja työskenteli sittemmin tiibettiläisjärjestöissä Yhdysvalloissa.


title: Alex Landenburg

text: Alexander ”Alex” Landenburg (s. 30. lokakuuta 1979) on saksalainen rumpali, joka soittaa muun muassa yhtyeissä At Vance, Axxis ja Mekong Delta. Hän esiintyi myös Annihilatorin vuoden 2007 kiertueella, ja marraskuussa 2010 hän korvasi sairastuneen maanmiehensä Jörg Michaelin Stratovariuksen kiertueella.


title: Alex Landenburg

text: Landenburg käyttää Meinlin symbaaleja ja DrumCraftin rumpuja. Soittamisen ohella hän toimii soitonopettajana.


title: Rendsburg-Eckernförde

text: Rendsburg-Eckernförde () on piirikunta Schleswig-Holsteinin osavaltiossa Pohjois-Saksassa. Se rajautuu pohjoisessa Schleswig-Flensburgin piirikuntaan, idässä Plönin piirikuntaan sekä Kielin ja Neumünsterin piirittömiin kaupunkeihin, kaakossa Segebergin piirikuntaan, etelässä Steinburgin piirikuntaan ja lännessä Dithmarschenin piirikuntaan. Piirikunnan pinta-ala on noin 2 185 neliökilometriä ja asukasluku 270 542 vuonna 2010. Rendsburg-Eckernförden pääkaupunki on noin 28 000 asukkaan Rendsburg.


title: Major League Baseball Postseason 2010

text: MLB:n postseason 2010 käynnistyi 6. lokakuuta ja päättyi 1. marraskuuta 2010. Runkosarja päättyi 3. lokakuuta 2010.


title: Major League Baseball Postseason 2010

text: Postseasoniin selvisivät divisioonavoittajina American Leaguesta Tampa Bay Rays, Minnesota Twins ja Texas Rangers sekä National Leaguesta Philadelphia Phillies, Cincinnati Reds ja San Francisco Giants. Villi kortti -joukkueina postseasoniin selvisivät lisäksi AL:stä New York Yankees ja NL:stä Atlanta Braves.